text:
समाज
गुजरात मे मिथिला भवन केर भूमि पूजन सम्पन्न – सैकड़ों लोक...
अहमदाबाद, 24 जुलाई 2021 । मैथिली जिन्दाबाद!! जगज्जननी मां जानकीक असीम अनुकम्पा एवं संकल्पसाधनाहूत मैथिलसेवी सभक अथक प्रयास सँ गुजरात केर राजधानी गांधीनगर अवस्थित डभोड़ा...
गुजरात मे बनि रहल अछि ‘मिथिला भवन’, भूमि पूजनोत्सव मे मंत्री...
२२ जुलाई २०२१, मैथिली जिन्दाबाद!! शाश्वत मिथिला अहमदाबाद द्वारा गुजरातक डभोड़ा-लबारपुर मार्ग स्थित लगभग २०,००० (बीस हजार) वर्गी फीट केर भूखंड मे बहुउद्देशीय विशाल मिथिला...
भक्तिभाव आ भावुकता सँ भरल दर्जनों प्रस्तुति दैत श्रोता-दर्शकक मन मोहि...
विराटनगर, २१ जुलाई २०२१ । मैथिली जिन्दाबाद!! भक्तिभाव आ भावुकता सँ भरल दर्जनों प्रस्तुति दैत श्रोता-दर्शकक मन मोहि लेलीह कुमकुम मिश्रा रवि दिन सन्ध्याकाल ८ बजे...
मनोरन्जन
लेख
फिल्म आ रंगकर्म केर चर्चित छविः प्रेमलता मिश्र
मिथिलानी विशेष व्यक्तित्व परिचय - रेखा झा, पटना #मिथिलानी व्यक्ति विशेष मैथिली रंगमंच के पहिल महिला रंगकर्मी "प्रेमलता मिश्र प्रेम" के नाम स जुड़ल अछि, प्रेमलता जी...
मैथिली कथाः अनमोल दहेज
कथा - अंजू झा #अनमोल_दहेज़ कमलकांत बाबू विनम्र स्वभाव के अपन माटि-पानि सं जुड़ल उच्च सरकारी अधिकारी छैथ। परिवार में पत्नी शोभा आ एकमात्र संतान किसलय छथिन।...
“सिद्धपीठ उच्चैठ भगवती”
आभा झा। # यात्रा (भगवती स्थान उचैठ )# मिथिलाक पवित्र भगवती स्थान उचैठ मधुबनी...
“मिथिला के प्रसिद्ध और पवित्र स्थान में सं एक”
बेबी झा। # यात्रा # मिथिलाक पवित्र आ प्रसिद्ध स्थानक मिथिलाक धरोहर पर्यटन...
“यात्रा : कपिलेश्वर स्थान के”
अखिलेश कुमार मिश्रा। कपिलेश्वर यात्रा-एक स्मृति चलु तहन हम आई अहाँ सँभकें अप्पन बचपनक एक...
साहित्य
मैथिली आशुकवि दयानन्द दिक्पाल यदुवंशी केँ जनकपुर मे श्रद्धाञ्जलि अर्पित
३ जुलाई २०२१ - मैथिली जिन्दाबाद!! मैथिली साहित्यकार सभा जनकपुर द्वारा विज्ञप्ति जारी करैत मैथिली भाषाक आशुकवि रूप मे सुपरिचित स्रष्टा बुधनगरा मोरंग निवासी दयानन्द...
कविता
मैथिली!कुहकैत कोइली ******************** मैथिली!ककरो पिंजराक रटनमा सुगा नै मैथिली! मिथिलाक कुहकैत कोइली अछि । हमरा नहि चाही सुंदर लोल हम नैं सुनब एक्कहि रटायल बोल हमरा चाही ओ करियाही जे...
बिपीएससी टौपर भाष्कर ज्योति केर सन्देशः लोक सेवा आयोग परीक्षा मे मैथिली मे केना...
https://www.youtube.com/watch?v=S-h4z_-YF0M&t=1260s बिपीएससी आ यूपीएससी परीक्षा के तैयारी करय लेल मैथिली भाषा-साहित्य केँ वैकल्पिक विषय चयन करनिहार अभ्यर्थी लेल उपयोगी सामग्री संकलन करबाक क्रम मे आइ...
भारतीय विज्ञान संस्थान द्वारा मैथिली सहित ९ भाषा मे एनएलपी प्रोजेक्ट पर कार्य भऽ...
५ जून २०२१ - मैथिली जिन्दाबाद!! मैथिली भाषा मे कृषि एवं वित्त क्षेत्र केर लेख-शोध केर संग्रह आ एनएलपी प्रोजेक्ट ऊपर भारतीय विज्ञान संस्थान द्वारा...
अर्थ
अपन विशेष कला आ विद्या सँ दोसरहु केँ प्रशिक्षित करबाक अनुपम प्रयास
मिथिलाक जानकीस्वरूपा बेटी मंजूषा बहिन जेकाँ आगू आबथि - एक अपील दहेज मुक्त मिथिला समूह पर सक्रिय दाय-माय केँ स्वरोजगार सँ सम्पन्न करबाक पुनीत उद्देश्य...
सरदार पटेल या नरेन्द्र मोदीक खोज मिथिला लेल जरूरी (विमर्श)
एक जरूरी विमर्श - विद्वानक सहभागिता वांछित सन्दर्भ - मिथिलाक आर्थिक विकास मे उद्यमशीलताक भूमिका मैथिली मे संचारकर्म केर धर्म केँ निभबैत, विद्यमान समाज मे मिथिला...
राजविराज मे आधुनिक चिकित्साक सुविधासम्पन्न अस्पताल ‘छिन्नमस्ता’ मे सेवा सुचारू अछि
राजविराज मे छिन्नमस्ता अस्पताल मे सेवा सुचारू अछि खुशखबरी संग-संग बधाई सन्देश अपन पाठक केँ ई जानकारी करबैत हर्ष भऽ रहल अछि जे '१७म अन्तर्राष्ट्रीय मैथिली...
दुर्गा पूजा, दिपावली आ छठिक अवसर पर शुभकामना विज्ञापन पठाउ
१६ अक्टूबर २०२० । मैथिली जिन्दाबाद!! मैथिली जिन्दाबाद वेबसाइट मार्फत अपन व्यवसायिक उत्पाद संग कोनो तरहक कमर्सियल एडवर्टाइजमेन्ट कयल जा सकैत अछि। विज्ञापन लेल १०००...
ओक्सफोर्ड युनिवर्सिटी बनेलक कोरोना वायरस केर वैक्सीन
२१ जुलाई २०२०, मैथिली जिन्दाबाद!! इंग्लैन्ड केर ओक्सफोर्ड युनिवर्सिटी द्वारा अप्रैल माह सँ लगातार टेस्ट कयल जा रहल कोरोना वायरस कोविड १९ बीमारी सँ लड़बाक...
धार्मिक स्थल
कि अहाँक गाम-ठाम मे अछि कोनो मिथिला धरोहर – पर्यटकीय महत्वक स्थल
मिथिलाक धरोहर मिथिला के सब गाम अछि सुन्दर बचाउ एहि ठामक सब धरोहर एहि नाराक संग 'दहेज मुक्त मिथिला' केर परिकल्पना २०११ ई. मे कयल गेल। सिर्फ...
ब्राह्मण आ मैथिल ब्राह्मणक संछिप्त इतिहास
लेख - कुमुद मोहन झा, विराटनगर ब्राह्मण परिभाषाः ब्राह्मण हिन्दू वर्ण व्यवस्था के सर्वोच्च वर्ण । यस्क मुनि के निरुक्त अनुसार “बह्म जानाति ब्राह्मणः” अर्थात् ब्रह्म केँ जानयबाला...
संसार केर सर्वोच्च शिखर माउंट एवरेस्ट आ दरभंगा महाराज
ऐतिहासिक महत्व केर जानकारी स्रोत: रवि जंग कार्की, काठमांडू, नेपाल संसार केर सर्वोच्च शिखर सागरमाथा जेकर विश्व परिवेश में माउन्ट एवरेस्ट नाम प्रसिद्ध छैक, जाहि पर...
मिथिला, मैथिली आ मैथिल केर पौराणिक परिचय
लेख - आध्यात्मिक अध्ययनक आधार पर मिथिलाक सम्पूर्ण परिचय - प्रवीण नारायण चौधरी अहो मित्र, कि अहाँ ओहि मिथिला सँ छी जतय स्वयं जगदम्बा जानकी अवतार लेलनि?...
राहुल सांकृत्यायनक ओ अविस्मरणीय योगदान
३० जुलाई २०२०, मैथिली जिन्दाबाद!! राहुल सांकृत्यायन बहुत रास महत्वपूर्ण अभिलेख (दस्तावेज) अनने छलाह। एकर पान्डुलिपि सब बिहार रिसर्च सोसायटी (पटना) मे संरक्षित अछि। विलक्षण...
संस्कार
मिथिला मे आब होबय लागल अछि फिल्मी विवाहक विध-व्यवहारः एक रोचक समीक्षा
विवाहक रस्म-रिबाज - मिथिला आ आन संस्कृति विवाह मानव जीवनक एक अत्यन्त महत्वपूर्ण आ सभ्य संस्कार होइत छैक। सृष्टि केँ निरन्तरता देबाक लेल सन्तान उत्पत्ति...
सरस्वती पूजा विशेष संस्मरण
१६ फरवरी २०२१ - मैथिली जिन्दाबाद!! सरस्वती पूजाक दिन विशेष संस्मरण आइ बसंत पंचमी, बाल्यकाल सँ विशेष महत्वक दिन - अर्थात् सरस्वती पूजाक दिन। विद्याक देवी...
“आब नय रहलै वो गाम”
आब नै रहलै वो गाम,,,,, ना आब नै रहलै वो गाम.... आब नै रहल घैल घैलसार,, आब नै वो पाबैन तिहार.... आब ने कुम्हर फरय लेल चार,, आब...
लेखनी के धार प्रतियोगिता: पुरस्कृत लेख
समयानुसार परिवर्तन के साथ जे व्यक्ति चलैत अछि वो सुखी रहैत अछि । रीती -रिवाज कि धर्म के परिभाषा तक हर युग के अलग-अलग...
लेखनी के धार प्रतियोगिता: पुरस्कृत लेख
मिथिला में बहुत रास रीति-रिवाज होइ त अईछ जेना मुङन उपनयन और विवाह। मिथिलांचल में वैवाहिक रीति-रिवाज कनि अलग होइत अईछ। मैथिल दम्पति में...


c: text/html

text:
एकैसम सदीक दू दशक मे मैथिली कविताक क्षेत्र मे जे प्रतिभा सभ सृजनरत भेलाह अछि, ताहि मे अरुणाभ सौरभ अपन बेछप छवि आ स्थान सुरक्षित क' लेलनि अछि। पहिल दशक सँ काव्य रचना- प्रारंभ क' दोसर दशक(2011 ई. मे)'एतबे टा नहि', अपन पहिल काव्यपोथीक संग जाहि 'लोकल सिपाही'क काव्य-प्रवेश करौलनि, तकरा सँ अपन दोसर काव्यपोथी मे ग्लोबलक विरुद्ध 'ताल ठोकबाक', कोसी-क्षेत्रक माटि फेकबा देलनि अछि।
संघर्ष-चेतना-धर्मी कोसी-क्षेत्र सँ ओ, संघर्षमय काव्य- हस्तक्षेप, स्थानीय साहित्यिक सिपाही जकाँ,लोकभाखा आ क्षेत्रक अस्मिता केँ अक्षुण्ण रखैत, केलनि अछि। ग्लोबल गाम केँ माटि-पानि बला स्थानीय गाम हिनकर कविता मे चुनौती द' रहल अछि। लोकजीवनक प्रति अगाध आस्थाक संग अरुणाभ, जन-संघर्ष केँ काव्यमय अभिव्यक्ति देबाक प्रयास केलनि अछि। पहिल संग्रहे मे प्रेम-राग, गाम-प्रेम, कोसी-क्षेत्रीय जन-स़ंघर्ष आ दर्द, स्थानीयताक स्वर पर, लघु-आकारीय कविता रचैत 'एतबे टा नहि' केर आश्वासन देने छलाह। 'तें किछु आर' मे, से सभ काव्य-प्लॉट कड़ाचूर जुआन भ' क' आर-आर वैविध्यक स़ंग आयल अछि।
यद्यपि पोथीक नामकरणक ई शैली प्रथमत: अरूणाभेक काव्य-पोथी मे नहि आयल अछि। कुलानन्द मिश्रक 'तावत एतबे' आ 'आब आंगां सुनू' मैथिली काव्य-संसार मे चिर-स्मरणीय अछि। मुदा ताहि सँ नामकरणक ई शैली पुरान नहि भ' जाइत अछि। स्वस्थे परंपरा प्रमाणित होइत अछि। नामकरणक पारंपरिक शैली सँ फराक आ अ-पारंपरिके अछि। तहिना हिनकर 'पोथी-समर्पण, कृतज्ञता-ज्ञापन आ पुरोवाक् संज्ञान लेबाक मांग करैत अछि। हिनकर पहिल काव्यपोथी 'एतबे टा नहि' हुनका सभ केँ समर्पित अछि,जे प्रत्यक्षत: आ परोक्षत: हिनकर कविताक कारण छथि। अपन माटि-पानि केँ काव्य-प्रेरणा मानैत, मैथिलीक सब लेखक आ संस्कृतिकर्मीक प्रति कृतज्ञता ज्ञापित करैत छथि ओ।
'तें किछु आर' मे त’ ओ हरेकृष्ण झाक 'एना त नहि जे'क शैली मे, ऋग्वेदक सूक्ति केँ 'पुरोवाक्' बनाक', काव्य-सृजनक नीतिनिर्धारक तत्व जकाँ, अपन काव्य-पोथी मे स्थान प्रदान करैत छथि। सेहो कवि-कर्मक उद्देश्यें। आजुक तिथि मे जाहि वर्गीय-चेतनाक प्रासंगिकता अछि, से अरुणाभ मे छनि। ऋग्वेद धरि पहुँचब सवर्ण-अवर्ण कोनो कवि लेल निषेध आ नहि अछि, कारण ओ प्राचीनतम काव्य- ग्रंथ आ इतिहास-ग्रंथ थिक, सतपथ ब्राह्मण, ऐतरेय ब्राह्मण, तैतरेय ब्राह्मण जकाँ 'ब्राह्मण-ग्रंथ' नहि।आजुक तिथि मे कोनो आधुनिक आ प्रगतीशील कविक 'लेखन-हेतु', ब्राह्मणवादक पक्षपाती भइए नहि सकैछ, खाहे ओ हरेकृष्ण झा होथि, अथवा अरुणाभ सौरभ।
अरूणाभ नवउदारवाद आ नव-उपनिवेशवादी आर्थिक साम्राज्यवादक प्रतिकार मे लोकपक्षीय चेतना केँ सुस्थापित करैत, समानान्तर प्रतिरोधी चेतना केँ पुष्ट करैत छथि। सांस्कृतिक चेतनाक मोर्चा पर अति-सक्रिय भ', अपन गाम चैनपुर आ मधुबनी मे मसाल लेसैत, घूर तर नुक्कड़ कविताक गोष्ठी आयोजित करैत छथि, कारण साहित्यक मशालबला भूमिका सार्थक आ प्रासंगिक होइत अछि। अपन कविता मे सर्वहारा प्रेमाधिक्यक अभिव्यक्ति दैत, आयोजनो सब मे समानान्तर प्रतिरोधी चेतनाक विकास केँ, तकर विमर्श केँ प्राथमिकता दैत, नोतैत छथि। अपन विस्तृत जनवादी लोकचेतना आ काव्य-चेतनाक चिन्ता करैत, समस्त सकारात्मक परिवर्त्तनक 'मुख्य भूमिका' कविता केँ प्रदान करैत, परिवर्त्तन औजारक रुप मे, अपन कविता केँ, ओ अपन दुनू कविता-संग्रह मे स्थापित केलनि अछि।
आजुक कोनो कविक लेल वैचारिक विकासक दिशा-संधान एकटा महत्वपूर्ण कारक होइत अछि। से अरूणाभक जनपक्षधरता कवितो मे आ वैचारिक अभिव्यक्तियो मे, असंदिग्ध अछि। तें ओ आजुक काव्य-सृजन केँ, 'सजग कविता-संस्कृति'क नाम दैत छथि। आ खुलिक' तकर पक्षो लैत छथि। ओ अपन जनोन्मुखी सोच केँ देखार करबा मे कनियों ततमत्ती नहि देखाबैत छथि। क्रांतिधर्मी चेतना केँ परिपुष्ट करैत, जड़-मूल्य केँ ललकारैत हिनकर काव्य-प्रवाह, काल-प्रवाहक समानान्तर चलायमान अछि। सेहो अपन लोकधर्मी अभिमुखताक संग। वस्तुत: 'ग्लोबल बनाम लोकल' केर संघर्ष मे ओ कविता केँ उचिते एकटा 'लोकल सिपाहीक हस्तक्षेप','जन-संस्कृति सँ स़ंवाद बनाबक लेल हस्तक्षेप', क्षेत्रीय अस्मिता आ संघर्षक हस्तक्षेप' मानैत छथि। काव्य-सम्बन्धी ई सभ अवधारणा, हुनकर कवि केँ 'जन-संघर्षक कवित्वमय अभिव्यक्ति' लेल तैयार करैत अछि। काव्य-गंभीरताक अपन प्रयास केँ स्वीकारैत,अगंभीरताक प्रतिकारक अभिज्ञान सेहो स्वीकारैत छथि। मुदा अपन एही आमुख मे अपन सब कविता केँ 'अपूर्ण' गछब, 'पूर्णताक सामर्थ्य आ अपन इच्छा' पर अपने सँ प्रश्नचेन्ह लगायब, निश्चितरूपेण विरोधाभासी भ' गेल अछि। से उत्साह मे विरोधाभासी अभिव्यक्ति परहेजनीये थिक। 'तें किछु आर'क पहिले कविता 'कनेर'(कनैलक फूल) संस्कृति आ कविता मे संवाद करैत, इतिहास मे हस्तक्षेप करैत, प्रार्थना आ पूजा केँ निषेध करैत अछि। से कहबाक आ सैह करबाक कवि केँ अधिकार छनि। मुदा 'अपनेक ई हँसी हमर तागति छी' मे कविक आत्मनिष्ठ आस्थाक चरम- प्राकट्य भेल अछि। कविता मे संस्कृति-तत्व, स्मृति-तत्वक वरणेका त’ भेल, मुदा आशीषक व्यक्तिगत उत्कट आकांक्षा, कविताक आत्मनिष्ठता केँ बढ़ा देलक अछि।
तहिना 'हमरा लेल जीवकांत' मे आत्मनिष्ठ भावनाक व्यक्तिनिष्ठ काव्य-प्रदर्शन, साहित्यिक आस्था सँ कनेक आगूए भ' गेल अछि। जीवकांतजी त’ पूरा-पूरी 'होलटाइमर लेखक' नहि भ' क' शिक्षको छलाह। राजकमल चौधरी आ यात्रीजी त’ हुनका सँ पैघ 'होलटाइमर' छलाहे। जीवकांतजी कविते टा मे नहि, कथा- उपन्यास-निबन्ध-पोस्टकार्ड -लेखन, सब किछु मे एक समान गति-वेग रखैत समानान्तर जिबैत आ रमैत छलाह। एहि कविता मे व्यक्त आत्मनिष्ठताक प्रतिशत, तथ्य पर भारी पड़ैत, आन 'असली लेखक'क उपेक्षा करैत, 'कनेर'क पूजा-निषेध-भावक विपरीत, 'भक्ति -भावे' व्यक्त भ' गेल अछि। से भेल अछि, स्नेह-सम्मान सँ बहुते आगू बढ़िक', जखन कि कविक वैचारिकता जीवकांतजी सँ एकदम्मे फराक अछि। जखन प्रेमक भाषा 'उलटबांसी' सन बुझाय लागय ककरो, त’ 'चिकारी भाषा' विशुद्ध प्रेम लेल बहुत उपयुक्त होइत छै, जे मिथिला मे सबदिन स़ँ होइत आयल अछि। तकरा लेल 'आइ लव यू' सन घ़सल-पिटल फिल्मी अपरिपक्व अभिव्यक्तिक आ छौंड़ा-छौंड़ीक प्रेमविहीन सेक्स-विस्फोट आ छिनरपनक मैथिली अनुवादक कोनो टा जरूरतियो नहि अछि आ प्रेम-संवेग अनुवादक वस्तुओ नहि थिक। तथापि एहि बचकानी कामावेग-वाक्यक जिनका मैथिली मे अनुवाद-अभिव्यक्ति नहि भेटलनि, से ओइ लेखकक (जेना, राजमोहनझा, वा तेहने कोनो जमीनी भाखा-गरीब लेखकक) सीमा थिकनि, मैथिली भाषाक नहि।
'आब जौं हमरा प्रेम अछि' (1आ 2), तकर लोप व्यवस्थित दाम्पत्यक सूरसार मे, अथवा दाम्पत्यक चरण सभ मे भ' रहल अछि, त’ विवाह- दाम्पत्य- संस्थोक दोष भ' सकैछ आ हमर प्रेम-कलाक अपटुताक सेहो, कारण, जीवन मे बीस बेर प्रेम हैब, एको बेर प्रेम हैब नहि थिक। प्रेमक ताप सेरायब आ लोप हैब दुनू दू बात थिक। मुदा से बात 'मातृभाषा-1 आ 2' मे नहि अछि। दुनू कविता मे ठाम-ठीम 'कवितो' आयल अछि। मातृभाषा 'पियास मे समुद्र सन' अछि। तें किछु आर, जेना सिनेह, मुक्तिगीत, मिश्री आ सकरपेड़ा, मैथिली मे रचल कविता, आदि-आदि। कविता मे आयल मातृभाषा-प्रेमक नीक उपमान अछि। मुदा मातृभाषा- प्रेमक माध्यमे , कविता कम्मे आबि सकल अछि, कविता मे।
अरूणाभ 'निधोख कविता' केँ 'सुच्चा कविता' कहलनि अछि। कवि वस्तुत: निधोख कविताक बाट पर छथि आ'अभिव्यक्तिक सब तरहक खतरा' उठेबाक लेल तैयार छथि। तें कम-सँ-कम तीन-चारिटा कविता मे हिनकर युवा काव्य-पात्र डांड़ मे थिरनट्टा, रिवाल्वर,कट्टा, पेस्तौल खोंसैत अछि अथवा हवा मे लहराबैत अछि। वस्तुत: छुच्छ वैचारिकता कविता केँ समकालीनता आ प्रसिद्धि त’ द' सकैत छै, मुदा कालजयी नहि बना पबैत छै। ई संभव अछि जे अरुणाभ 'राजनैतिक एक्टिभिज्म' केँ 'सोसल एक्टिभिज्म' बुझिए क', तंत्रक विरुद्ध नैराश्य-प्रदर्शन मानिए क' , अपन काव्य-कथ्य मे तकर समावेश केने हेताह ।
सामाजिक कटु यथार्थक संज्ञान लेब कविक दायित्व त’ थिक, मुदा थिरनट्टाक दिशा-संधान आ सम्यक् समाधान पर विमर्शो आवश्यक अछि। जे काज सामाजिक संगठन-आन्दोलन सँ संभव अछि, से 'थिरनट्टा-गुंडागर्दी'क नक्सलवादी फैशन सँ संभव नहि अछि। थिरनट्टा-कट्टाबला राजनैतिक उग्रवाद,आदर्श- पथ-विचलित भ',एरिया कमान्डर सबहक विविध भ्रष्टाचार, विकास-विरोधी हेबाक आ अन्य कारणे अपन प्रासंगिकता समाज आ साहित्य सबठाम समाप्त क' लेलक अछि। तेँ अरुणाभक काव्य केँ बारुदक धुआँ बनिक' नहि उड़बाक चाही,सृजन-प्रधान भ' निर्माणक पक्ष मे, आक्रोश-पाचन आ भावावेश-चयापचयक संग आबक चाही। कारण, निधोखपन त’ अरुणाभक काव्य मे अन्तर्गुंफित रहितहि अछि।
मानल जे कोसी-क्षेत्रीय लम्पट नेतृत्व-वर्ग, परिवेश मे असंख्य थिरनट्टा लहरा देने अछि। मुदा हमर काव्य-पात्र ताहि गुटक सदस्य नहि ने बनत? थिरनट्टाबला हाथक (हमर काव्यपात्रक) अंतत: की नियति होइत अछि ? साहित्य,समाज आ ओहि व्यक्तिक कोन कल्याण भ' पबैत अछि? आइ धरिक नक्सली आन्दोलनक मूल्यांकन हो,जे देस-समाज-साहित्य केँ की-की फायदा भेलैक? थिरनट्टा काव्यक धार केँ भोथे करैत अछि, रेतीक शान नहि चढ़ाबैत अछि।
हमरा काव्य आ काव्य-पात्र केँ वर्गविहीन आ शोषणमुक्त 'वर्गविहीन सिविल सोसाइटी'क निर्माण केनाइ छै, जे दक्षिणपंथ, नक्सलपंथ, चीनपंथ, अमरीकापंथ, ककरो सँ सँभव नहि। भारतीय सिविल सोसाइटी 'अपना जमीन पर ठाढ़ भ' क' अहिंसक, मुदा प्रगतिशील, अग्रेतर यात्रा' पर विमर्श करत। से आदर्श-विचलित राजनीति आ सुविधाभोगी कूटनीति , दुनू सँ हेबाक संभावना समाप्त अछि। कोनो सामाजिक परिवर्त्तन लेल काव्यमे जे ओजस्विता चाही, तकर अभाव मे बौआ-बुच्चीक आँखि मे धधरा नहि धधका सकबाक 'अबिनखेद'(स्वत: प्रमाणम्) राजकमलो केँ भेल छलनि, तकर बादो अनेक कवि केँ भेलनि अछि। आ अरुणाभो केँ छनि। साहित्य सामाजिक आक्रोश केँ स्वर त’ दैत अछि, मुदा 'सम्पूर्ण क्रांति'(जे.पी.आन्दोलन) गलत हाथ मे जा क' आ नक्सलवाद हिंसक दिशा मे जा क' अपन अस्तित्व पर कुठाराघात क' लैत अछि। तकर अबिनखेद त’ 'स्वत: प्रमाणम्' हेबे करतैक। सभ तरहक राजनैतिक दलक 'एकरंग' अवसरवादी हेबाक कारणे, वैचारिक प्रगतीशीलता पर चलैत, साहित्य-सृजनक आ भीषण सँ क्रांतिकालक विश्लेषणक समय थिक ई।
वामपंथक अहिंसक आ खांटी स्थानीय भारतीय संस्करण पर विमर्श आ विकासक समय थिक ई। समस्त अवसरवादी भारतीय वामपंथी राजनैतिक दल केँ भंग क' क' अथवा एकीकृत (तत्काल असंभव जकाँ) क' क', अवसरवादी-स्वार्थ सँ ऊपर उठि, विचारधारा-आधारित (मुदा लेखकीय स्वतंत्रता पर समझौता कयने बिना) काज करबाक समय थिक ई। ई समय अपन लेखकगण सँ प्रतिबद्धता गहबाक आ कट्टरता-उग्रता छोड़बाक मांगक रहल अछि। आइ समाजक भिल्लेनगिरी आ सत्ताक कसाइपनाक ध्वंस जरूरी अछि, विद्यालय भवन केँ अथवा रेलगाड़ी केँ डाइनामाइट सँ उड़ेनाइ नहि। एहने सन परिस्थिति मे 'कखनो नेनाक शिकार', कत्तहु भ' जाइत अछि। बेगूसराय सँ गायब भेल कनकिरबाक, बिना किडनी-लीभरक लहास, मुम्बइ मे भेटि सकैत अछि।
सामूहिक बलात्कारक शिकार मंगलीक पक्षधरता मे (आब मंगली कहिया गेतइ गीत) काव्यक संवेदनशीलता त’ आयब आवश्यक छल, से आयल। मुदा आक्रोश-प्राचुर्यक स्वांगीकरण (एस्सीमिलेशन)कविता मे भेनाइ छल। मंगलीक शास्त्रीय-संगीतक धुनक गूंज गाछी सँ गाम मे नहि पहुँचब, अपना समाजक दु:खद विडंबना थिक। आमजन केँ मधुमाछी कटबेबाक षड्यंत्र 'सन् सैंतालिसे सँ' वा तकरो पहिने सँ निस्संदेह चलि रहल अछि, तकर वर्णन-यथार्थक चरम भ' गेल अछि। कोसी-क्षेत्रीय 'गतानल मोन' मे बालुक चौल अन्नदाताक माथ केँ आउल-बाउल क' दैत अछि आ अन्नदाता सरकार केँ सम्बोधित भैओक', अपन कीड़ामार दवाइ अपने खाक' किसानक आत्महत्याक कथा बनिक' रहि जाइत अछि।
'दुखिया दास कबीर' मे, सुखिया सब संसारो नहि अछि। समाज, दियाद आ दालि केँ संग-संग दरड़ैत अछि आ सत्ता गरीबक लहास पर शॉपिंग मॉलक पाया ठाढ़ करैत अछि। तकर विरोधाभासी विडंबना अत्यधिक शिल्प-विस्तार पाबि गेल अछि। 'निछच्छ गाथा' काव्य मे कृषि-शास्त्रक उपयोगक' प्रयोग- गाथा' बनितो 'निछच्छे गाथा' बनि क' रहि गेल अछि। गामक विसंगतिक यथार्थवादी उपस्थापन, मचानक सामूहिकता-सार्वजनिकताक पक्ष मे 'मचान कविता' करैत अछि। मचानक सहजीवन-भावनाक विस्तार, समाजक सभ वर्ग धरि करैत अछि। मचान नहि, तखन गामे कथीक?मचानक फट्ठा पर औंघरेबाक आह्वान, अरुणाभक कविक जनसामान्यीकरणक अनिवार्य प्रक्रिया थिक। 'मीता' केँ ई कहब जे, जिनगी जीबाक छौ त' 'भारती-मंडन-गान भए जो', 'मरनाइ छौ, त' लड़िक' वियतनाम भ' जो', ओही प्रक्रियाक काव्यात्मक निष्पत्ति थिक। ताहि काव्यात्मक अभिव्यंजनाक चरम प्राप्त करैत अछि, 'हमर कहए के मानि' क' शिल्प-कथ्य-समन्वय आ संतुलन।तहिना आमजन बनाम सत्ताक काव्याख्यान 'हम कहब... ओ कहता' प्रतिमान-काव्य बनि गेल अछि।
'हम कहब खेती, ओ कहता डिजिटल,
हम कहब रोटी, ओ कहता पिज्जा !
पहिने ओ अनठेताह, फेर लाठी चार्जक' जहल देखेताह।'
तखन ककरा कहबाक मानि भेलैक? आमलोकक कहबाक मानि नहि हैब, एहि देसक आजुक कटु यथार्थ थिक। मुदा कथ्यक संग तेहेन कवित्तनहि हैब, राग-रसोइ-पागड़ी जकाँ, 'कभी-कभी बन जात' भेल अछि! मुदा 'बनत-बनत बन जात' सेहो कोनो कविक विकास-प्रक्रिये थिक। गाम-स्वरुप आ ग्रामीण संस्कृतिक समवेत स्वरक वर्णन लेल ओ 'बघवा' नामक गाम केँ चुनैत छथि। मुदा वर्णनाधिक्य मे अनेरोक विस्तार भ' गेल अछि। मुदा फेर 'रहस्येतर' मे मिथिला समाज मे चान-तरेगन-इजोतक निष्कासनक, फेफड़ा पर चलैत हथौड़ी, करेजा पर मारैत ब्लेडक, कालभैरव सँ पिशाचमोचन धरि मणिकर्णिकाक लहासक छाउर औंसबाक, सब किछुक कारण, भयावह जीवनक यथार्थ, सम्बन्ध-बन्धक अपमान थिक। से सुस्पष्ट अछि।
से अप्पनपन 'वसुधैव कुटुम्बकम्' मे छल, कि भूमंडलीकरण मे अछि? की सौंसे दुनियाँक बच्चा एक्कहि भाखा मे कानि-बाजि सकैछ? तखन त’ ओ 'भूमंडलीकृत बच्चा' भइये जायत! तखन कविताक अस्तित्व खतरा मे पड़ि जायत, से अरूणाभ कहैत छथि। 'ताधरि कविता' बाँचल रहत, जाधरि विविध भाखा मे नेना सब तोतरायत। श्रम-गंध बाँचल रहत जाधरि, ताधरि हिंसा-हत्याक प्रतिपक्ष मे कवितो बांचल रहत।' जहिना उत्तर-आधुनिकतावादी विनाशी घोषणाक बावजूद, इतिहास आ संस्कृति बाँचल अछि, तहिना! ताधरि! कवितो !
पूर्व-किशोर-वयक नव आँखि, नव उत्साह आ नेनपनक नैसर्गिक उन्मुक्तता केँ आनन्दब आ तकर मधुर स्मृति मे, जीवनक आनो चरण मे चुभकब, वस्तुत: 'गजबे समय केँ मोन पाड़ब' थिक। अकास मे साइकिल चलेबाक ओ समय, तखन विरोधाभासी भ' जाइत अछि, जखन डाँड़ मे फिल्मी थ्रीनट्टा खोंसा जाइत अछि। से नेनपनक जीवनो मे आ कवितो मे आँकड़ सनक लगैत अछि। कारण, एक्के डेग आगू बढ़ला पर 'व्यवस्थित दाम्पत्यक सूरसार' चलैत रहैत अछि। नेनपन आ पूर्व-किशोरवयक मध्य मुदा, 'मेडोना आ ब्रिटनी स्पीयर्सक फोटो कतरने घूरब वा रंजुआ केँ अनेरे कसिक' पंजिया लेबाक ओहि समय केँ आनन्द वस्तुत: 'गजबे समय केँ मोन पाड़ब' त’ थिक। से 'कमाल के समय' जीवनक एकटा अपरिपक्व कालखण्डक उदात्तता थिक। 'गजबे' समयक स्मृति थिक। मुदा, ध्यातव्य ईहो थिक, जे सैह 'गज़ब समय' जीवनक बनबाक आ बिगड़बाक, दुनूक, समय होइत अछि।
कथ्यक वैविध्य अरूणाभक कविताक प्राणतत्व आ धनिकपन थिक। जीवनक अनुभवक वैविध्य आ धनिकपन, कथ्यक आधारभूमि आ प्लॉटक 'कच्चामाल' होइत अछि। ताहि मे धनीक हैब अरुणाभक कविक धनिकपन थिक। देस-दशा-कथ्य, हिनकर काव्यक ओहिना आधारभूमि बनैत अछि, जेना भारतेंदु हरिश्चन्द्रक नाटक मे 'हा हा, भारत दुर्दशा न देखी जाई' ! सामाजिक अभगदशा, हिनकर काव्य मे हाहाकार करैत अछि, जे सामाजिक आ राजनैतिक चेतनाक एकटा आयामे थिक। सेहो प्रतिरोधी चेतनाक संग। 'जेना कि गरमा धान' कटनी-दौनीक उपरांत किसानेक संग परदेस पहुँचि जाइत अछि आ 'भात, भूख बिसरबाक एकटा साधनक नाम' बनि जाइत अछि। 'जब्बर जाड़ मे मोन' ऊनक लेल मूड़ी उठबैत अछि, त’ ऊनी कपड़ाक बदला मे कश्मीरक नक्शा देखा जाइत अछि। 'सेहो हमहीं कहब' मे पलायनक दर्द, सुन्न- मसान गाम मे टिटहीक व्याकुल स्वर आ गामक ओगरबाहिक चिन्ताक निराकरण मे, कवि आ कविते केँ ठाढ़ कयल गेल अछि।
सत्ता किसान केँ 'सपनौर' जकाँ निच्छोह परदेस भगा रहल अछि। सत्ताक खलनायकीक विरुद्ध, सत्ता केँ सम्बोधित कविता थिक, 'दू पाटनक बीच'। से दू पाटन थिक, राजनैतिक सत्ता द्वारा प्रादुर्भूत समस्या आ सामाजिक पाखण्डबला परंपरा। ताहि मे सांस्कृतिक आदान-प्रदानक निषेध, साम्प्रदायिक सद्भावना केर ताड़-भंग, टुनटुनमाक थ्रीनट्टा लहरायब सँ ल' क', लीभर-किडनी-शहर-गामक खरीद-बिक्री धरिक उपभोक्ता-संस्कृति, शोषण-विकृतिदेस-दशाक काव्य-कथ्य बनिक' अबैत अछि।तहिना आदिवासी जीवन केँ आधार बना क' लिखल गेल व्यंग्यात्मक सम्बोधन-काव्य थिक, शीर्षक-काव्य, 'तें किछु आर', जकर मुख्य स्वर अछि, 'सावधान ग्लोबलिया ! जिततौ लोकलिया !' प्रत्यंचा चढ़ौने, प्रतिकारक मुद्रा मे कड़े-कमान आदिवासी, अपन देसक शोषक समाज सँ ल' क' 'ग्लोबल पाहुन' धरि केँ टंकार मारि रहल अछि। चापाकल मांगैत जनता केँ बिसलरीक बोतल थम्हेबाक विडंबना केँ देस-दशा-काव्य-कथ्य बनायब अरुणाभक राष्ट्रीय चेतनाक समाजीकरण थिक, समस्या-काव्यक जनसामान्यीकरण थिक।
ग्लोबलक विरुद्ध लोकल-नीतियेक अन्तर्गत, कोसी-क्षेत्रीय स्थानीयता-काव्य-सृजनक एकटा श्रृंखला अरुणाभ प्रस्तुत केलनि अछि, जाहि मे स्थानीयताक डिगडिगिया ओ निधोख भ' क' पिटलनि अछि। स्थानीयता-काव्य केँ सार्वजनीन आ विश्वजनीन बनेबा मे भेटल सफलताक प्रतिशत आ ताहि दुनू तत्वक संतुलनक उपलब्धि, विचाराधीन आ विमर्शाधीन रहितहुँ, जमीनी कविता, अपन 'जमीनक ओकालति' खूब नीक सँ अवश्य केलक अछि, भलें 'सुच्चा कविता' बनि सकल हो अथवा नहि। हिनकर कवि सेहो करीप-करीप समस्त कोसी-क्षेत्रक काव्य-भ्रमण केलक अछि, यद्यपि अनेक काव्य-पात्र त’ थ्रीनट्टे पेस्तौलक संग नक्सली-शैली मे भ्रमण केलक अछि।
कोनो आंचलिक स्थानीयता-काव्य मे, जतेक प्रश्नाकुलताक सामंजन जरुरी अछि,से ततेक अरुणाभक 'लोकल कविता'मे आयल अछि। 'जेनाकि बनगाम' मिथिलाक एकटा सांस्कृतिक उपादान बनिक' आयल अछि। मुदा 'बाबाक कुटी'(लक्ष्मीनाथ गोसाइंक)लगक 'साँझक गाछ'(राजकमलक कथा) बला चबूतरा अनुपस्थित रहल।
'सहरसा-थरबिटिया पैसेंजर'क मिथिलाक विकास जकाँ हुकरि-हुकरि चलब, गोबर सँ संसद भवन केँ ढ़ौरब, बथान पर शेयर बजार चलायब, कोसीक पानि पीयब आ हकरैत जीवन जीयब, एहेन काव्यीकरण थिक, जे कोसी-क्षेत्रक चीत्कार केँ स्वर देलक अछि। सहरसा केँ प्रतीक बना, ओतुक्का जीवनक निरीहताक संवेदनात्मक शब्दचित्र हृदय केँ छूबैत अछि, जखन 'मधेपुरा आ सुपौलक संग गजबे टुकधुम करैत अछि सहरसा'।
कविता मे गाम सबहक नामक घमासान प्रयोग, स्थानीयताक प्रतिशत पार करैत, अतिरेक उत्पन्न करैत अछि। कविताक सार्वजनीनता आ सार्वजनिकता केँ प्रभावित हेबाक बावजूद, सांस्कृतिक स्थानीयता आ उपादान सब, कविता केँ सार्थक बनबैत अछि।
प्रो. मायानन्द मिश्र पर लिखल व्यक्तित्व-आधारित कोसी-क्षेत्रक स्थानीयता-काव्य 'सिरजनहारक माया मे' मायाबाबू केँ, माया मे आनन्द लैत, आ सहरसा केँ महानगरक अपशिष्ट गीजैत, लेखकविहीन होइत,कहल गेल अछि। प्रकारान्तर सँ तकर केन्द्रबिन्दु सहरसे बनल अछि। मुदा सहरसाक सत्य से नहि अछि। सहरसा कहियो लेखकविहीन नहि भेल अछि, भलें कहियो-काल निष्क्रिय भेल हो वा सहरसाक लेखकगण कोनो विशेष अवधि मे सुषुप्त रहल होथि।
'फूल बाबूक गाम'(राजकमल चौधरीक महिषी) मे भारती-मंडन सँ ल' क' आजुक समाजक विकृति, महिषी मे राजकमलक असली (अ)परिचय धरिक सम्बोधन-आख्यान वर्णितभेल अछि। त’ 'महिषी हमर दोसर गामक नाम छी' मे राजकमल, भारती-मंडन, तारामाइक सांस्कृतिक उपादानक संग महिषीक पहिचान जोड़ल गेल अछि। तारा-थानक बलि-प्रथा सँ बहैत शोणितक स्थान पर कारू खिड़हड़िक दूध बहबाक सपना देखब, सांस्कृतिक अन्धविश्वासक शुद्धिकरण थिक। महिषी मे राजकमलक संधान करबाक कवित्त सँ फराक, 'चैनपुर जँ हमर गाम थिक' मे कवि अपन गामेक मानवीकरण आ ग्रामीण अस्तित्ववादक काव्यमय उपस्थापन केलनि अछि।
कोसीक 'कटनियाँ' सन घनघोर आपदाक सब-साला यथार्थक काव्यीकरण, पलायनक दर्दक संग, नीक भेल अछि। अचक्के मे माया बाबूक गाम 'बनैनियाँ' कटनियाँ मे निपत्ता भ' जाइत छै आ वसात गुम्मीए लधने रहि जाइत अछि। स्थानीयता- काव्यक अइ श्रृंखला मे सघन स्थानीयताक नामकरणक संग, संस्कृति-तत्वक विवरण, काव्यात्मक अभिव्यक्तिक संग त’ आयल अछि, जाहि मे व्यंग्यक अन्डरटोन सेहो अछि आ प्रश्नाकुलता त’ अछिए !
प्रश्नाकुलता त’ स्थानीयता-काव्यक प्राणतत्व होइतहि अछि, मुदा काव्यक प्राणतत्व केँ माँस-मज्जा आ शरीरो चाही। ताहि कलात्मक काव्य-सौष्ठव पर, स्थानीयताक जोश मे, कतेक ध्यान गेलनि कविक, से त’ देखले जेतनि। ओना अरुणाभ अपन 'लोकल काव्य' मे राजनैतिक -सामाजिक चेतनाक संग, सांस्कृतिक चेतनाक नीक प्रतिशतक अन्तर्गुंफन क' सकलाह अछि। से हमर 'कोसी घाटी सभ्यता' आ 'प्रलय रहस्य'क उपरांत, कविता मे जमि क' अरुणाभ सौरभ अथवा अजिते आजाद केलनि अछि, एखन धरिक प्रकाशित काव्य-सूची मे।
ओना, कनेर (कनैलक फूल) कविता सुस्पष्ट अछि, जे हिनका काव्यक अभिधा, लक्षणा आ व्यंजनाक पूर्ण ज्ञान छनि। मुदा की 'पूर्ण' अभिधा मे काव्य रचब संभव आ उचित अछि? तखन काव्य आ गद्य मे अन्तरे की रहत? से दुर्घटना हिनक संग्रहक अनेक कविता मे भेल अछि, जे अभिधाक प्रतिशत सत्तरि-पचहत्तरि सँ बेसी भ' जेबाक कारणे, वर्णन-विवरण-प्रधान, वक्तव्य-प्रधान, भ' गेल अछि, जाहि मे कवित्त आ काव्यकरण केँ आर बढ़ाओल जा सकैत छल। जेना 'तों एक्केटा गोली सँ नहि मरि सकै छें दोस' एहेन कथाकाव्य थिक, जाहि मे कथा अछि, काव्य नहि,जखनकि कविताक प्रारूप मे त’ प्रस्तुत भेले अछि। 'मोन पाड़ि काटैत जाड़क बिसबिस्सी-1' मे शीर्षक मे त’ कविता अछि, मुदा कविता मे वक्तव्य-वर्णन अछि।
असल मे, हिनकर कविता मे, अभिधाक माध्यमे कविताक जनसामान्यीकरणक प्रयास होइत अछि, जे हिनकर 'वैचारिकता आ रणनीतिक अनुकूल' त’ सय प्रतिशत अछि, मुदा काव्यकरण त’ कविताक सर्वाधिक महत्वपूर्ण प्राणतत्व थिक। वस्तुत: हिनकर कविता हिनकर कविक सामाजिक संघर्षक औजार थिक। तें ई अपन कविताक 'जनवादीकरण' जानि-बूझिक' करैत छथि। जेना 'आब मंगली कहिया गेतइ गीत' मे थोड़ेक आर कविता गहल जा सकैत छल। 'अन्नदाता' मे परिस्थितिक वर्णन किछु बेसीए भ' गेल अछि। 'दुखिया दास कबीर' संवेदना सृजित करितो, अति-विस्तारित भ' गेल। 'गरीब-रथ केर शीशा पर मारल पाथर' कथाकाव्यक 'प्लॉटे' जकाँ रहि गेल। 'दू पाटनक बीच' मे सेहो वर्णनाधिक्य त’ भइये गेल अछि। यद्यपि अभिधात्मक अभिव्यक्तिक आधिक्यक एकटा फायदा सेहो होइत छै। हिनकर कवि केँ संप्रेषणक समस्या शून्य अछि आ हिनकर कविताक संप्रेषणक प्रतिशत सयक-सय अछि।
माटि परहक भाखा, कोसी-क्षेत्रक टोन, कोसी-क्षेत्रीय शब्दक सौन्दर्य सँ भरल-पुरल जनभाखाकेँ, हिनकर कविता केँ, चेतना-सम्पन्न आ सजग स्वरूप प्रदान केलक अछि। संगहि, 'कविता-संस्कृति'क लय मे त’, वैचारिक रुपें अछिये हिनकर कविता सब। मुदा ताहि मे वैचारिक सजगता जकाँ, काव्यकरण-प्रक्रिया आ काव्यतत्वक सजगता, 'सजग कविता अभियान' लेल, अपेक्षित त’ अछिये।
तहिना जरूरी अछि, सजग कविता मे शैल्पिक सजगता। नवकविताक वर्त्तमान स्थापित शिल्प सेहो आब पारंपरिक भ' गेल अछि। हिनकर खाँटी जमीनी कोसी-क्षेत्रीय मैथिली टोन आ कविताक भाखा 'गद्यात्मक काव्यशिल्प' लेल उपयुक्त अछि, जँ काव्य-प्रतिशत बढ़ाक', काव्य-विस्तार नियंत्रित कयल जा सकय। हिनका मे सजग चेतनाक संग 'निधोखपन' सेहो अछि। देसी कविता मे, बेसी कविता आनिक', गद्यात्मक स्वरूप प्रदानक' आजुक कवि जनकवि बनि सकैत छथि। हिनकर 'तें किछु आर' निधोख बनिक' आयल अछि, जकर बोली कतहु अतराइत नहि अछि। कविताक अइ जनपक्षीय संस्करणक सार्थकता आ प्रासंगिकता त’ असंदिग्ध अछिये।
अरुणाभ सौरभक तेसर मैथिली काव्यपोथी मे उपर्युक्त सब अपेक्षा-पूर्त्ति संभव अछि। ओ अपनो, संभावना सँ डगडग करैत आलोचना-सर्जक छथि। ओ समय, परिस्थिति, देस-दशा, समाजक अभगदशा आ विकृति-विडंबनाक सम्यक् मूल्यांकनकर्त्ता/आलोचक बनिक' अपन कविता सब मे एलाह अछि।
कविताक कोसी-क्षेत्र मे, कोनो कविक एतेक बेसी भ्रमण, एहि संग्रह केँ कोसी-क्षेत्रक एकटा सजग आ प्रतिरोधी साहित्यिक प्रतिनिधि बनाक' ठाढ़ केलक अछि।
समीक्षित कृति : 'तें किछु आर' (कविता-संग्रह)
कवि: अरुणाभ सौरभ
प्रकाशक: नवारम्भ
प्रकाशक: नवारम्भ
साहित्य-संस्कृति आ समाजक इतिहास ओ वर्तमानक गम्भीर अध्ययन, जिनगीक विशद अनुभव, चौंचक विवेक-सम्मत ओ प्रगतिशील दृष्टि-बोध एवं फरिछायल वैचारिकता सँ जाहि कोटिक लेखक बनैत छैक, से छथि रमेश। मैथिली साहित्य मे पछिला सदीक आठम दशकक आमद एहि बहु-विधावादी लेखकक यू.एस.पी. छन्हि - हिनक प्रयोगधर्मिता। हिनक गजल होनि, कविता होनि वा कि कथा, कथ्य, शिल्प-शैली आ भाषा सभ स्तर पर ई नव-प्रयोग करबाक चुनौती आ जोखिम लैत रहलाह अछि। नवतूरक लेखन पर धुरझार समीक्षा लिखनिहार एहि विधाक ई विरल लेखक छथि। एखन धरि हिनक जमा पन्द्रह गोट मूल-पोथी प्रकाशित छनि, जाहि मे गजल संग्रह (नागफेनी), कविता संग्रह (संगोर, कोसी-घाटी सभ्यता, पाथर पर दूभि, काव्यद्वीपक ओहि पार, कविता-समय), गद्य-कविता संग्रह (समवेत स्वरक आगू), दीर्घ-कविता संग्रह (यथास्थितिक बादक लेल), कथा संग्रह (समाँग, समानान्तर, दखल, समकालीन नाटक, कथा-समय) आ समीक्षा संग्रह (प्रतिक्रिया, निकती) सभ अछि। हिनक सम्पादन-सहयोग मे सेहो विभिन्न विधाक पाँच गोट पोथी प्रकाशित अछि। हिनक दू गोट कविता संग्रहक हिन्दी-अनुवाद प्रकाशित भेल अछि। डॉ. इन्द्रकांत झा सम्मान (विद्यापति सेवा संस्थान, दरभंगा), तिरहुत साहित्य सम्मान (मिथिला सांस्कृतिक परिषद, हैदराबाद) आ मिथिला जनचेतना सम्मान (मिथिला लेखक संघ, दरभंगा) सँ सम्मानित लेखक रमेश सम्प्रति दरभंगा मे रहैत छथि । हिनका सँ +91-7352997069 पर सम्पर्क कयल जा सकैछ ।

robotstxt: allowed

filter: keep


text:
कलकत्ता. नवगठित साहित्यिक-सांस्कृतिक संगठन 'मिथियात्रिक झंकार' द्वारा स्थानीय कलाकुंज (कला मंदिर) मे वरिष्ठ नाटककार गुणनाथ झा लिखित 'शेष नञि' केर रविदिन, 6 जनवरी 2013 कें सफल मंचन भेल. किछु स्थानीय बुद्धिजीवी एवं रंगप्रेमीक सत्प्रयासेँ दू-टा पुरान नाट्य संस्था 'मिथियात्री' एवं 'झंकार'क एकीकरण कएल गेल अछि आ एकटा नव संस्था 'मिथियात्रिक झंकार' गठित क' कलकतिया रंगमंचमे नव-प्राण फुकबाक प्रयासक अंतर्गत अपन पहिलहि प्रस्तुतिमे ई नवीन संस्था बेस प्रभावी रहल. मिथिलाक एकटा संयुक्त परिवारक कथा-मनोव्यथा आ भाइ-भाइक बीच व्याप्त विषमता ओ विपरीत सोचकेँ केन्द्रित क' करीब तीन दशक पहिने लिखल गेल एहि नाटकक प्रासंगिकता एखनहु कम नहि बुझाइत अछि जे एकदिस नाटककारक दूर-दृष्टि त' दोसरदिस समाजक जड़ताकेँ उघार करैत अछि.
माए-बाप तुल्य भाए-भाउजक स्नेह भौतिकता आ आधुनिक सोचक आगाँ कोना पंगु भऽ जाइत अछि तकर जीवंत चित्रण एहि नाटकमे भेल आ प्रतिभागी कलाकारक जीवंत अभिनय एकरा आओर प्रभावशाली बना देलक. एक-एक संवाद पर दर्शक दीर्घासँ उठैत वाहवाहीक स्वर आ थपड़ीक अनुगुंज लेखकक संवाद लेखनक योग्यताक संगहि कलाकारक अभिनयकेँ सहजहि सार्थकता प्रदान करैत रहल. गृहस्वामी जगदीशक भूमिकामे नाटकक निर्देशक शंभुनाथ मिश्र, गौँआ पण्डितजी आ जगदीशक शुभचिंतकक भूमिकामे दिनेश मिश्र आ गृहणीक भूमिकामे शशिता राय करीब चारिसएसँ बेसी उपस्थित दर्शककेँ खनहि हँसबैत त' खनहि कनबैत रहल. एकर अलावे, बलचनक भूमिकामे पीयूष ठाकुर, रत्नक भूमिकामे आशीष झा, दीपंकरक भूमिकामे उत्तम ठाकुर सेहो अपन-अपन सुन्दर अभिनयसँ नाटककेँ मनोरंजक बनौलनि. गिरिजापतिक भूमिकामे संजय ठाकुर, लखनाक भूमिकामे लक्ष्मण साहु आ डॉक्टरक भूमिकामे सुधीर झा अपन-अपन छोट-छीन भूमिकाक अछैतो एहन अभिनय कएलनि जे दर्शककेँ बहुतो दिनधरि मोन रहत. एहि नाटकमे एकटा खास बात ईहो छल जे शशिता राय'क पहिल अभिनय छलनि कोनो मंचपर मुदा हुनकर परिपक्व अभिनयसँ ई बात पता लगायब कठिन छल. समर बनर्जीक मंच-सज्जा एवं प्रकाश-व्यवस्था, रवि'क रूप-सज्जा, शांति सरकारक संगीत आ दिनेश सिंहक पार्श्व गायनमे सेहो मिथिलाक माटि-पानि आ संस्कृति-संस्कार झलकि रहल छल जाहिसँ निर्देशक शंभुनाथ झा'क सफल निर्देशन परिलक्षित होइत छल.
माए-बाप तुल्य भाए-भाउजक स्नेह भौतिकता आ आधुनिक सोचक आगाँ कोना पंगु भऽ जाइत अछि तकर जीवंत चित्रण एहि नाटकमे भेल आ प्रतिभागी कलाकारक जीवंत अभिनय एकरा आओर प्रभावशाली बना देलक. एक-एक संवाद पर दर्शक दीर्घासँ उठैत वाहवाहीक स्वर आ थपड़ीक अनुगुंज लेखकक संवाद लेखनक योग्यताक संगहि कलाकारक अभिनयकेँ सहजहि सार्थकता प्रदान करैत रहल. गृहस्वामी जगदीशक भूमिकामे नाटकक निर्देशक शंभुनाथ मिश्र, गौँआ पण्डितजी आ जगदीशक शुभचिंतकक भूमिकामे दिनेश मिश्र आ गृहणीक भूमिकामे शशिता राय करीब चारिसएसँ बेसी उपस्थित दर्शककेँ खनहि हँसबैत त' खनहि कनबैत रहल. एकर अलावे, बलचनक भूमिकामे पीयूष ठाकुर, रत्नक भूमिकामे आशीष झा, दीपंकरक भूमिकामे उत्तम ठाकुर सेहो अपन-अपन सुन्दर अभिनयसँ नाटककेँ मनोरंजक बनौलनि. गिरिजापतिक भूमिकामे संजय ठाकुर, लखनाक भूमिकामे लक्ष्मण साहु आ डॉक्टरक भूमिकामे सुधीर झा अपन-अपन छोट-छीन भूमिकाक अछैतो एहन अभिनय कएलनि जे दर्शककेँ बहुतो दिनधरि मोन रहत. एहि नाटकमे एकटा खास बात ईहो छल जे शशिता राय'क पहिल अभिनय छलनि कोनो मंचपर मुदा हुनकर परिपक्व अभिनयसँ ई बात पता लगायब कठिन छल. समर बनर्जीक मंच-सज्जा एवं प्रकाश-व्यवस्था, रवि'क रूप-सज्जा, शांति सरकारक संगीत आ दिनेश सिंहक पार्श्व गायनमे सेहो मिथिलाक माटि-पानि आ संस्कृति-संस्कार झलकि रहल छल जाहिसँ निर्देशक शंभुनाथ झा'क सफल निर्देशन परिलक्षित होइत छल.
एहिसँ पूर्व गोसाउनिक गीत एवं 'मिथियात्री'क संस्थापक सदस्य डॉ. अशर्फी झा, फेकू मिश्र, विश्वम्भर ठाकुर ओ निरसन लाभ'क चित्रपर माल्यार्पणक संग कार्यक्रम प्रारंभ भेल. स्व.डॉ.अशर्फी झा 'अमरेश' स्मृति मातृभाषा संवर्धन सम्मान-२०१३, नाटककार गुणनाथ झाकेँ डारवेफ'क चेयरमेन प्रो.शंकर झा प्रदान कएलनि. एहिमे प्रशस्तिपत्र, ताम्र चिह्न आ एगारह हजार रुपैया नकद हुनका प्रदान कएल गेलनि. 'मिथियात्रिक झंकार'क अध्यक्ष प्रो.शंकर झा अतिथिकेँ स्वागत कएलनि. संस्थाक उपाध्यक्ष ताराकांत झा अपन संबोधन मे कहलनि जे मैथिली नाटक समस्त भारतीय भाषामे प्राचीनतम नाट्य-परंपरा अछि आ मैथिली नाटकक विकासमे कलकत्ताक योगदान अविस्मरणीय छैक. कलकत्तेसँ मैथिली नाटककेँ आधुनिक रूप देल गेल. ओ आस जनौलनि जे 'मिथियात्रिक झंकार' अपन निरंतर नाट्य-आयोजनसँ मैथिली नाट्य-जगतकेँ नव दिशा देत. एहि अवसरपर बजैत बरिष्ठ साहित्यकार रामलोचन ठाकुर कहलनि जे गुणनाथ झाजीक लेखनी एकबेर फेर नाटक-लेखन दिस बढ़त से हुनका आस छनि. नाटककार गुणनाथ झा अपन संबोधनमे कहलनि जे नाटक मात्र मनोरंजनेक साधन नहि होइछ बल्कि सामाजिक नीति-निर्धारण दिस संकेत सेहो करैत अछि. ओ ईहो कहलनि जे मंच दिस सक्रियता बढ़ले पर ओ नाट्य-लेखन आरंभ केने रहथि आ 'मिथियात्रिक झंकार'क सक्रियता सेहो एहन कारक बनि सकैत अछि. अंतमे ओ समस्त आगन्तुक अतिथि आ दर्शकक प्रति अपन कृतज्ञता ज्ञापित केलनि. अन्य उपस्थित गणमान्यमे कामदेव झा, युगलकिशोर झा, भोगेन्द्र झा, रंगकर्मी इंदुनाथ झा प्रमुख छलाह. नाटकक उपरांत धन्यवाद ज्ञापन करैत संस्थाक उपाध्यक्ष राम आह्लाद चौधरी एहि मंचनक सार्थकतापर इजोत देलनि. मंच संचालन संस्थाक सचिव संजय ठाकुर कएलनि. ओ सचिवीय प्रतिवेदन सेहो पढ़लनि. दर्शक दीर्घामे मिथिला-मैथिलीसँ जुड़ल विभिन्न संस्थाक सदस्य-पदाधिकारी लोकनिक उपस्थिती आ आह्लादकारी वातावरण अशेष आनंद बिलहैत रहल. (Report/Photo: चन्दन कुमार झा)


text:
मिथिलानी विशेष व्यक्तित्व परिचय
– रेखा झा, पटना
मैथिली रंगमंच के पहिल महिला रंगकर्मी “प्रेमलता मिश्र प्रेम” के नाम स जुड़ल अछि, प्रेमलता जी के नैहर रहिका आ सासुर सीतामढी जिला मे धाधी सिरसी भेल, हिनक विवाह मात्र बारह बरस के उमर में भेल आ प्रेमलता जी गामे के स्कूल स मैट्रिक फर्स्ट डिवीजन स पास कयलीह। हिनकर श्रीमान रहिका के एकटा स्कूल मे शिक्षक के पद पर काज करैत छलथि जे की दू साल पहिने हमरा सबहक बीच नहि रहलाह। प्रेमलता जी के प्रतिभा के यात्री जी (नागार्जुन) परखि लेलथि आ हुनके कहला पर इ पटना आबि गेलथि। प्रेमलता जी आकाशवाणी लेल सेहो काज कयलथि। १९६४-६५ में रंगकर्मी के संपर्क में अबितहिं चेतना समिति आ किछु नाट्य संस्था स सेहो जुड़ि गेलथि जे कि ओहि समय मे मिथिलाक बेटी लेल एकदम नया जगह छल। बहुतो लोकक ताना बाना सुनैत हिनकर काजक गति चलिते रहल।
हिनक प्रारंभिक रंगमंच के नाटक “टूटैत लोक” आ “लेटायल आंचर” छल जाहि में हिनकर अभिनय के बड्ड प्रशंसा भेलनि। १९८१ मे मैथिलीक पहिल सिनेमा “ममता गाबय गीत” में विधवा भाऊज के भूमिका कयलनि। प्रेमलता जी के “दामूल”, “कन्यादान” मे काज कयलाक उपरांत पहिल भोजपुरी सिनेमा “दूल्हा गंगा पार के” आ “बबुआ हमार” मे सेहो अभिनय देखल गेल। फेर चर्चित मैथिली सिनेमा “सस्ता जिनगी महग सेनूर” मे काज कयलथि। दूरदर्शन पटना के लेल़ धारावाहिक “पर्व भरा मिथिला” आ “देहाती दुनिया” में सेहो अभिनय कयलथि। मैथिली सिनेमा “ललका पाग” मे सेहो आ “मिथिला मखान” मे सेहो हिनकर अभिनय सराहनीय अछि।
अभिनय संग प्रेमलता जी एक सुपरिचित साहित्यकार सेहो छथि। हिनकर कथा संग्रह “एगो छलीह सिनेह”, हिनकर एक संस्मरण “वो दिन वो पल” आ कथा संग्रह “शेखर प्रसंग” छैन्हि। महिला रंगकर्मी के रूपें प्रेमलता जी बहुत रास संस्था सबसं जुड़ल छथि, जेना चेतना समिति, भंगिमा, अरिपन, मैथिली महिला संघ, आदि।
प्रेमलता जी के साहित्य, कला संस्कृति, अभिनय लेल बहुत रास सम्मान सेहो भेटल छैन्हि। पटनाक चेतना समिति, दिल्लीक अखिल भारतीय संस्थान, दिल्ली नाट्य संस्था मैलोरंग द्वारा (ज्योतिरिश्वर सम्मान) आ भामती स्त्री सम्मान (२०१८) सं सम्मानित कयल गेल छन्हि। मैथिली संस्थाक तुलना में हिनका हिन्दी संस्था सँ बेसी सम्मान भेटल छैन्हि। जेना – नूर फातिमा सम्मान, पाटलिपुत्र एवार्ड, आदि। मिथिला विभूति दू-दू बेर कोलकाता द्वारा, रहिका मैथिल समाज द्वारा सेहो सम्मान भेटलनि।
प्रेमलता मिश्र प्रेम मिथिलाक बेटी के रूप में ओ धरोहर छथि जे ई देखा देलथि कि नारी कोनो समय केर रहथि, कनि अलग डेग उठेबाक लेल साहस आ हिम्मत सदैव संग मे राखैथ त अपन चयनित सम्मानजनक स्थान हमेशा बना सकैत छथि। ई नारी शक्ति केँ प्रेरणा दैत हमेशा अपन रंगकर्मी दुनिया मे स्थान बनौने छथि।


text:
भनसाघरक सोझ अर्थ तऽ भेल भानस करबाक घर. किन्तु भनसाघरक महत्व खाली भानसेक लेल नहि अछि. भनसाघर (Mithila Kitchen) संस्कृति ओ मर्यादाक प्रतीक होइछ. आंगनक बाहर जे महत्व दरबज्जाक अछि सएह महत्व आंगनक भीतर भनसाघरक अछि.
भनसाघरक एक कोन्ह पर चिनमार रहैछ. अधिकांश ठाम चिनमार पर गोसाउनि विराजित रहै छथि. किछु गोसाउनि अथवा कुलदेवता चिनमार सं फराक रहै छथि. अधिकांश ठाम चिनमारे पर चूल्हि रहैछ. जाहि घरक देवता कें से पसीन नहि ताहि घर मे चूल्हि चिनमार सं फराक गाड़ल जाइछ. विरलएके एहन देवता छथि जिनका लेल फराक सं घर अजबारल रहैत छनि, सभ तरहक पातरि आ मातृका पूजा भनसे घर मे संपन्न कएल जाइत अछि.
भनसाघर सर्वाधिक पवित्र मानल जाइछ आ ताहि पवित्रताक रक्षाक सदति चेष्टा कएल जाइत अछि. प्राय: चूल्हि भनसाघरक ओसारा पर सेहो रहैत आएल अछि जे बेसी गुमार मे अथवा जल्दी पसाही लागयबला जारनिक प्रयोगक हेतु होइत अछि. चूल्हि पाछां लाबनि हेमनि धरि रहैत छल. तहिना भनसाघरक ओसारा पर घैल रखबाक हेतु घैलची सेहो बनाओल जाइत छल. हेमनि धरि रान्हल अन्न-तीमन बासन सहित रखबाक लेल भनसाघर मे माटिक पाड़ल मोड़ा सेहो होइत छल. तहिना निजगुत भऽ सीक टांगल जाइ छल जाहि पर दही, घी, छाल्ही आदि सुरक्षित राखल जाइ छल. आब तऽ सीक भांगएबला लोको भेटब दुर्लभ. भरि सालक खर्चा ओ पावनि-तिहार हेतु चाउर एवं आन अन्न सेहो भनसेघर मे रहैत छल. एहि हेतु विभिन्न आकार-प्रकारक कोठी रहैत छलै. मुदा आब कोठीक स्थान बड़का ड्राम लऽ लेलक अछि.
भानस हेतु विभिन्न बासन, थारी, बाटी, लोटा, पीढ़ी आदि एही घर मे रहैत अछि. तहिना पूजन सामग्री सेहो एही घरमे रहैत अछि. पहिने पावनि-तिहार मे उपयोग होबऽबला आ कम काल उपयोग होबऽबला बासन रखबाक लेल माटिक बनाओल चकलाक प्रयोग होइ. चकला बेसी काल एही घर मे राखल जाए. आब एहि हेतु ट्रंकक उपयोग होइत अछि किंवा पक्का वला तक्खा पर राखल जाइत अछि. विभिन्न पावनिक निमित्त ओरियाओल विभिन्न वस्तुजात सेहो भनसेघर राखल जाइछ. भनसा घर मे कइएक तरहक अंचार, सुखओत, बिड़िया, चटनीक सामग्री, तेल, मसल्ला, अदौड़ी, चरौड़ी, तिलौरी, घाइट, चिक्कस आदि भानसक दैनिक उपयोगक वस्तु आ पाहुन-परकक स्वागत-संचारक ओरियान सेहो रहैत अछि. संगहि सूप, चालनि, तामा, लाड़नि आदिक जगह सेहो भनसेघर.
इहो पढू: मिथिला संस्कृति अनुपम, राखी पागक मान
मिथिलाक स्त्रीगण मे बचत करबाक प्रवृत्ति आ बेर-कुबेर मे भरमा-मर्यादाक रक्षाक चांकि अदौ सं रहलनि अछि. एकरा निमित्त भनसाघरक उपयोग ओ लोकनि निर्बाध रूपें करैत रहलीह अछि. पहिने दैनिक लागएबला सीधा मे सं नियमित रूपें एक मुट्ठी चाउर बहार कऽ सुरक्षित रखैत छलीह. ई चाउर कातिक मासक घटल घर मे काज अबैत छल. आ जओ नै घटलै तऽ एकरा बेचि कोसल कऽ लैत छलीह. अनचोके कोनो पाहुन आबि गेलाह, दोकान आकि बजारक समय नै अछि तऽ तेहनो समय मे स्त्रीगण बेथूति नै होबऽ देतीह. ओ लोकनि एखनो भनसाघर मे एत्ते वस्तु सुरक्षित रखैत छथि जे पाहुनक समाखन नीक सं भऽ जाइत छैक आ घरक मर्यादा पर बट्टा नै लगै छै.
इहो पढू: ग्लोबल होइत मिथिलाक लिखिया कला
जेना दरबज्जा पुरुषक एकाधिकार मे रहैत आएल अछि तहिना भनसाघर स्त्रीगणक अधिकार मे रहैत अछि. पूजा-पाठ छाड़ि पुरुष अपना कें एहि घर सं फराके रखैत छथि. नाति-नातिन छोड़ि आन पाहुन एहि घर मे नहि टपैत छथि. भनसाघर मे पाहुनक प्रवेश घरक मर्यादाक प्रतिकूल तऽ अछिए जे एहन पाहुन सेहो संस्कारहीन मानल जाइत छथि.
कहि सकैत छी जे मिथिलाक संस्कृति मे भनसाघर आंगनक सर्वाधिक पवित्र, मर्यादित ओ महत्वपूर्ण घर अछि. सर्वाधिक उल्लेखनीय ई जे एहि घरक पूर्ण मलिकाइन स्त्रीगण होइत छथि.
— मिथिलेश कुमार झा
इहो पढू: मिथिलाक संस्कृति मे बाड़ी


text:
Wednesday, August 5, 2009
एक विलक्षण प्रतिभा जिनका हम सदिखन याद करैत छी (उन्निसम कड़ी)
ओना तs जमशेदपुर में १९८१ सs श्री लल्लन प्रसाद ठाकुर केर नाटक आ सांस्कृतिक गतिविधि शुरू भs गेल छलैन्ह मुदा मैथिली केर सेवा आ हुनका अपना संतुष्टि भेंटलैन्ह १९८३ में, जहिया ओ अपन लिखल पहिल मैथिली नाटक केर मंचन केलाह, मुदा ओहियो में किछु त्रुटि हुनका अपना बुझेलैन्ह।
मिथिलाक्षरक स्थापनाक बाद पहिल नाटक छलैक "मिस्टर निलो काका" जाहि केर पहिल मंचन जमशेदपुर में भेलैक आ दोसर मंचन "अन्तराष्ट्रीय नाट्य समारोह" पटना में। "मिस्टर निलो काका" क s मंचन केर बाद प्रतिवर्ष मैथिली भाषा भाषी के एकटा नाटक देबाक आ मंचन करबाक लेल प्रतिबद्ध श्री ठाकुर जी प्रतिवर्ष एकटा नाटक केर रचना करैत रहलाह आ ओकर मंचन होइत रहलैक। एहि बीच बिना कोनो अनुभव के एकटा मैथिली विडियो फ़िल्म सेहो बनौलाह। जमशेदपुर में पहिल फिल्मोत्सव श्री ठाकुर जी केर देन छैन्ह। प्रकाश झा जी केर सँग हुनक सिनेमा में काज केलाक बाद प्रकाश झा फिल्मोत्सव जमशेदपुर में भेल छलैक जाहि केर पूरा व्यवस्था श्री ठाकुर जी अपनहि कएने छलाह। त्रिदिवसीय नाट्य समारोहक केर इच्छा पहिल नाट्य समारोह सs छलैन्ह, ओ जमशेदपुर में भेलैक आ खूब नीक जकां संपन्न भेलैक।
प्रकाश झा जी के सात कड़ी वाला धारावाहिक "विद्रोह" केर शूटिंग से मदनपुर( बेतिया) केर जंगल जंगल आ बम्बई में भेलैक आ ओ शूटिंग के बीच में श्री ठाकुर जी केर मोन किछु ख़राब भs गेल छलैन्ह जाहि चलते ओ धारावाहिक केर शूटिंग जल्दी खतम होइते चलि अयलाह। हमरा से पता नहि कियैक जहिया सs श्री ठाकुर जी शूटिंग के लेल गेलाह मोन बहुत घबराइत छल। फोनक बेसी सुविधा नहि छलैक तथापि हुनका खबरि भेंट गेलैन्ह आ अपन शूटिंग खतम करि कs आपस आबि गेलाह।
बेतिया सs अयलाक बाद पता नहि कियाक आ की भेलैंह, बीच बीच में बुखार लागि जायत छलैन्ह, डॉक्टर सs देखा दबाई होइत छलैन्ह तs फेर दू तीन दिन में ठीक भs जाइत छलाह। एहिना करीब चारि पॉँच मास तक चलैत रहलैक बीच बीच में हम कहियैन्ह नीक सs डॉक्टर के देखा लिय, डॉक्टर सँs देखाबथि तs मुदा पूरा पूरा चेक अप नहि होय। हमरा ओहिना मोन अछि अचानक एक दिन बुखार भेलैंह आ एकहि बेर खूब तेज़ बुखार भs गेलैन्ह। एहि बेर हम सोचि लेने रहियैन्ह जे पूरा नीक सय जांच करवाबय के छैन्ह मुदा ओ अपनहि बजलाह एहि बेर हॉस्पिटल में भरती भs जाइत छी आ नीक सँ पूरा जाँच करवा लैत छी। राति में ततेक बेसी बुखार भs गेलैन्ह जे ओहि समय भरती कराबय परि गेलैन्ह।
भोर में हम हॉस्पिटल गेलहुँ तs डॉक्टर बी.एन.झा राउंड(round) में छलाह पुछला पर कहलाह "बुखार नहि अछि साँझ तक छोरि देबैन्ह आ नहि तs काल्हि घर जा सकैत छथि" हम हुनका भोजन करवेलाक के बाद घर आबि गेलहुँ। सांझ में बच्चा सब के लs कs अयलहुं। पता चलल जे डॉक्टर साहेब केर आदेश छलैन्ह जे बिना सबटा जाँच कएने घर नहिं जाय देताह। हम सब राति में घर आबि गेलहुँ। दोसर दिन किछु एहेन भेलैक जे हम भोर में हॉस्पिटल नहिं जा सकलहुँ । बड़का बेटा पुत्तु आ पंडित जी सँ चाय नाश्ता पठा देलियैन्ह आ हम एकहि बेर दुपहर में हुनकर कपडा लs कs गेलहुँ जे आइ तs घर आपिस आबिये जयताह।
हॉस्पिटल मात्र हुनकर कपडा आ चाय लs कs गेल रही। पहुँचलहुँ तs हिनका उदास देखलियैन्ह, पुछला पर कहलाह जे अइयो डॉक्टर साहब नहि छोरताह। हम सुनतहि डॉक्टर बी. एन. झा लग गेलहुँ, कहलाह जे "हम आब ठाकुर जी के किछु आओर दिन रखबैन्ह हुनका खुनक बहुत कमी छैन्ह "। इ सुनतहि हमरा चिन्ता भेल मुदा करितहुँ की राति में फेर सs खाना लs कs आबय परल आ राति भरि हम सुति नहिं पयलहुँ ।
दोसर दिन श्री ठाकुर जी केर सबटा खून इत्यादि केर जाँच शुरू भेलैक । जाँच केलाक बाद डॉक्टर बी. एन. झा ओहि जांचक सबटा रिपोर्ट देखि खुश नहि छलाह हुनका किछु आशंका छलैन्ह, की से तs नहि कहलाह, कहलाह "bone marraw" करवाबय परतैन्ह।
मिथिलाक्षरक स्थापनाक बाद पहिल नाटक छलैक "मिस्टर निलो काका" जाहि केर पहिल मंचन जमशेदपुर में भेलैक आ दोसर मंचन "अन्तराष्ट्रीय नाट्य समारोह" पटना में। "मिस्टर निलो काका" क s मंचन केर बाद प्रतिवर्ष मैथिली भाषा भाषी के एकटा नाटक देबाक आ मंचन करबाक लेल प्रतिबद्ध श्री ठाकुर जी प्रतिवर्ष एकटा नाटक केर रचना करैत रहलाह आ ओकर मंचन होइत रहलैक। एहि बीच बिना कोनो अनुभव के एकटा मैथिली विडियो फ़िल्म सेहो बनौलाह। जमशेदपुर में पहिल फिल्मोत्सव श्री ठाकुर जी केर देन छैन्ह। प्रकाश झा जी केर सँग हुनक सिनेमा में काज केलाक बाद प्रकाश झा फिल्मोत्सव जमशेदपुर में भेल छलैक जाहि केर पूरा व्यवस्था श्री ठाकुर जी अपनहि कएने छलाह। त्रिदिवसीय नाट्य समारोहक केर इच्छा पहिल नाट्य समारोह सs छलैन्ह, ओ जमशेदपुर में भेलैक आ खूब नीक जकां संपन्न भेलैक।
प्रकाश झा जी के सात कड़ी वाला धारावाहिक "विद्रोह" केर शूटिंग से मदनपुर( बेतिया) केर जंगल जंगल आ बम्बई में भेलैक आ ओ शूटिंग के बीच में श्री ठाकुर जी केर मोन किछु ख़राब भs गेल छलैन्ह जाहि चलते ओ धारावाहिक केर शूटिंग जल्दी खतम होइते चलि अयलाह। हमरा से पता नहि कियैक जहिया सs श्री ठाकुर जी शूटिंग के लेल गेलाह मोन बहुत घबराइत छल। फोनक बेसी सुविधा नहि छलैक तथापि हुनका खबरि भेंट गेलैन्ह आ अपन शूटिंग खतम करि कs आपस आबि गेलाह।
बेतिया सs अयलाक बाद पता नहि कियाक आ की भेलैंह, बीच बीच में बुखार लागि जायत छलैन्ह, डॉक्टर सs देखा दबाई होइत छलैन्ह तs फेर दू तीन दिन में ठीक भs जाइत छलाह। एहिना करीब चारि पॉँच मास तक चलैत रहलैक बीच बीच में हम कहियैन्ह नीक सs डॉक्टर के देखा लिय, डॉक्टर सँs देखाबथि तs मुदा पूरा पूरा चेक अप नहि होय। हमरा ओहिना मोन अछि अचानक एक दिन बुखार भेलैंह आ एकहि बेर खूब तेज़ बुखार भs गेलैन्ह। एहि बेर हम सोचि लेने रहियैन्ह जे पूरा नीक सय जांच करवाबय के छैन्ह मुदा ओ अपनहि बजलाह एहि बेर हॉस्पिटल में भरती भs जाइत छी आ नीक सँ पूरा जाँच करवा लैत छी। राति में ततेक बेसी बुखार भs गेलैन्ह जे ओहि समय भरती कराबय परि गेलैन्ह।
भोर में हम हॉस्पिटल गेलहुँ तs डॉक्टर बी.एन.झा राउंड(round) में छलाह पुछला पर कहलाह "बुखार नहि अछि साँझ तक छोरि देबैन्ह आ नहि तs काल्हि घर जा सकैत छथि" हम हुनका भोजन करवेलाक के बाद घर आबि गेलहुँ। सांझ में बच्चा सब के लs कs अयलहुं। पता चलल जे डॉक्टर साहेब केर आदेश छलैन्ह जे बिना सबटा जाँच कएने घर नहिं जाय देताह। हम सब राति में घर आबि गेलहुँ। दोसर दिन किछु एहेन भेलैक जे हम भोर में हॉस्पिटल नहिं जा सकलहुँ । बड़का बेटा पुत्तु आ पंडित जी सँ चाय नाश्ता पठा देलियैन्ह आ हम एकहि बेर दुपहर में हुनकर कपडा लs कs गेलहुँ जे आइ तs घर आपिस आबिये जयताह।
हॉस्पिटल मात्र हुनकर कपडा आ चाय लs कs गेल रही। पहुँचलहुँ तs हिनका उदास देखलियैन्ह, पुछला पर कहलाह जे अइयो डॉक्टर साहब नहि छोरताह। हम सुनतहि डॉक्टर बी. एन. झा लग गेलहुँ, कहलाह जे "हम आब ठाकुर जी के किछु आओर दिन रखबैन्ह हुनका खुनक बहुत कमी छैन्ह "। इ सुनतहि हमरा चिन्ता भेल मुदा करितहुँ की राति में फेर सs खाना लs कs आबय परल आ राति भरि हम सुति नहिं पयलहुँ ।
दोसर दिन श्री ठाकुर जी केर सबटा खून इत्यादि केर जाँच शुरू भेलैक । जाँच केलाक बाद डॉक्टर बी. एन. झा ओहि जांचक सबटा रिपोर्ट देखि खुश नहि छलाह हुनका किछु आशंका छलैन्ह, की से तs नहि कहलाह, कहलाह "bone marraw" करवाबय परतैन्ह।
Posted by Kusum Thakur at 3:11 PM
Labels: कुसुम ठाकुर
No comments:
Subscribe to: Post Comments (Atom)


text:
नवका- पुरनका लेख सर्च करु...
नीतीश फेर यात्रा पर
लोकसभा चुनाव मे मिलल भारी कामयाबी सं उत्साहित मुख्यमंत्री नीतीश कुमार राज्य के जनता के आभार जताबय लेल धन्यवाद यात्रा पर निकलि पड़लाह अछि. सात दिन के अपन एहि यात्रा मे रोज कम सं कम तीन लोकसभा क्षेत्र मे जएताह. तीन लोकसभा क्षेत्र मे सं कोनो एकठाम हिनकर सभा सेहो होएत. धन्यवाद यात्रा के शुरूआत बुधदिन दरभंगा... मधुबनी आओर झंझारपुर लोकसभा क्षेत्र सं भेल. यात्रा के दौरान मुख्यमंत्री के संग उप मुख्यमंत्री सुशील कुमार मोदी सेहो रहथिन्ह. यात्रा के पहिन दिन मुख्यमंत्री एक बेर फेर केंद्र सं बिहार के विशेष राज्य के दर्जा देबय के मांग कएलखिन्ह.
सदस्यता लें टिप्पणियाँ भेजें (Atom)


text: महोत्तरी , भादो १ । महोत्तरी जिल्लाके भङ्गहा नगरपालिका–४ मे डाइनके आरोपमे एगो महिलाके मानव मलमुत्र खिअएल हए । महोत्तरी जिल्ला पुलिस कार्यालयके पुलिस उपरीक्षक श्यामकृष्ण अधिकारीके जानकारी देल अनुसार भङ्गाहा नगरपालिका–४ विर्ता गाँवमे रहेवाला ३५ वर्षीय महिलासब सवितादेवी,पोशिला दनुवार,ईन्दुदेवी सिंह दनुवार,सुकेश्वरीदेव ी आ राजेश्री दनुवारसबके डाइनके आरोप लगावइत मलमुत्र खिअएले हए । घटनाके जानकारी मिललाके बाद पुलिस घटनास्थल पुग्लाके बाद हुनलोगके शरीरमेसे मुत्रके गन्ध आवइत रहे । अभि पीडित महिलाके उद्धार करके उपचारके लेल अस्पतालमे भेजावल गेल हए । घटनामे मिल्ल मध्ये सुकेश्वरी आ राजेश्रीके पुलिस कार्यालयमे लेगेल हए आ ऊ विषयमे अनुसन्धान होरहल पुलिस उपरिक्षक अधिकारी जानकारी देले छत ।


text:
राकेश कुमार झाक पाँचटा कविता
१. मधेशक दशा – बोध
हे चन्द्रचूड , हे जगन्नाथ , हे विश्वम्भर विश्वनाथ ,
हे महाकाल , हे भुतनाथ , हे प्रएलंकार लोकनाथ,
हे दीनबन्धु,की कहि सुनाउ , एहि मधेशक हाल
मधेशी अछि भयत्रस्त आ वड बेहाल ।
नेपालमे अछि अति विस्तीर्ण प्रपंच जाल ,
ओ ज्ञान कहाँ जे जानि सकत ई नेताक नृत्य ताल ।
हे मधेशी वन्धु, हम्मर – हम्मर केर झंकृत झुम्रिपर,
वेताल नाचिरहल अछि मधेशी नेता सभ ।
शिवि , दधीचि ओ हरिश्चन्द्रक समय कहाँ,
जे दान करत , बलिदान चढत नाम करत सत्यक हितमे ।
हे लोकनाथ, नहि देखिसकब, मधेश मायक दुर्दशा चित्र ,
एकर हृदय– यन्त्रक तार छैक टुटिगेल ,
जीवन–रसक अमृत उदगम छैक सुखिगेल ।
मृत सिकताकढेर पर की उगि सकैछ ,
पत्रित–पुष्पित सुरभित उपवन ।
मद–वस्त वातमे ओ वेग कहाँ ,
जे बनझौआ नेताके गुदगुदा सकत
हे भोलेदानी,मधेशी नेताक उध्र्द चेतना ,
सन्मार्ग सँ अछि कतहूँ भटकिगेल ,
अन्ध विश्वासक खुट्टा बले ,
जक्डल सन अछि किछु अरकिगेल ।
हे जगदीश्वर,भय–तापक भीषण ज्वालासँ
अछि सदगुण कतहुँ पडाएल सन ,
मधेश अछि अधिक झुलसाएल संन ।
हे नाथ,ओ भकजाय नहि कही प्रवल अंगार
तकर पूर्ण आशंका अछि ।
आ मधेशक एहने सन अछि किछु दशा–चित्र ।
२. मिथिला गान
धोति, कुर्ता, पाग, डोपटा ,मैथिल अछि नाम, यौं ।
जनक,जानकी,डिही आ विधापतिक सुन्दर गाम ,यौं ।
दही चुडा,तरुवा तिमन,मखान आ मालदह आम, यौं ।
सभ कियो हात जोडि करु मिथिलाके प्रणाम ,यौं ।
सकडा,राजदेवि, भूमिजा,गढीमाइ, कंकालनीक संदेश, यौं ।
जलेश्वर,मठिहानी ,धनुषा धाम, आ सलहेश, यौं ।
जगत जननी वैदेहीक उपदेश मिथिलाक शान, यौं ।
विश्व प्रसिद्ध छि हमसभ मिथिलाक सन्तान, यौं ।
विकासक हेतु वढिरहल ई लाखो लाख हात,यौं ।
मैथिली भाषाके वचाउ नहि वनू कियो अज्ञात । यौं ।
गंगा सागर,धनुष सागर आ दशरथ तलाउ, यौं ।
चुरे संरक्षण कए ई मिथिलाक भुमी वचाउ, यौं ।
जितिया,विषहरा,डोरा,मधुश्रावनि,जुड सितल, यौं ।
झुमरा,वडका,झिझिया, गोडही,अलाह रूदल, यौं ।
फुलवरीया,मकर,झुला, ई मिथिलाक प्रसिद्ध मेला, यौं ।
सभमिली वचाउ मिथिलाक संस्कृति आ कला, यौं ।
जटजटिन,सामा चकेवा, राम लिला,तरवार नाच, यौं ।
डाइन जोगीन,भूत प्रेत आ अहिठाम पिशाच, यौं ।
जलाधि,वलान,रातो,कोशी, त्रियुगा आ कमला, यौं ।
सुन्दर शान्त विशाल जय जय ई मिथिला , यौं ।
३. हे मैया
असमंजसमे अछि जगक प्राण हे मैया ,
करियौ सज्जनक कल्याण ।।
दिन दुखियाके दुुखित अछि मोन हे मैया ,
करियौ रोगक निदान ।।
असमंजसमे अछि जगक प्राण हे मैया ,
करियौ अवलाके कल्याण ।।
करियौ सभक समस्याक समाधान हे मैया ,
करियौ दुखियाके कल्याण ।।
जाधरि तन मनमे शक्तिक भान हे मैया ,
अहि छि जगक निष्पराण ।।
दियौ सभमे इजोतक ज्ञान हे मैया ,
करियौ कलुषित कायाक कल्याण ।।
अछि छि सभसँ महान हे मैया ,
असमंजसमे अछि जगक प्राण ।।
देखवियौ सभके शान्तिक चान हे मैया ,
सिङ्गरहारक सिङ्गारसँ प्रणाम ।।
आहाँक ह्दयक संतान छि हे मैया ,
ह्रदयक मन्दिरसं बारम्बार प्रणाम ।।
४. दहेज
दहेजक चलल उठल वतास ,
बरक पिता लेलनि साँस ।
डाक्टरक पचास लाख,इन्जिनियरकें पचीस ,
कन्याक पिताके झुकलन्हि सीस ।
वरक पिताके चाही गाडी आ मकान ,
वरदानक नामपर बिक रहल अछि इमान ।
दहेजक चलल उठल वतास ,
दहेजक पैसा व्यपारीक पास ।
दहेज वनल अछि समाजक रोग ,
जिनका बेटी भेल पैसल हुनका सोग ।
दहेजक चलल उठल वतास ,
बरक पिताके दहेजक आस ।
दहेज लेनिहार छथि भिखारी ,
हुनका मुहमे पोतु कारी ।
दहेजक चलल उठल बतास ,
अही प्रथासं बेटी बनलि उदास ।
औं, समाजक विद्धानवर्ग करु दहेजक अन्त ,
कन्यादानसन दान नहि,वनू परोपकारी आ सन्त ।
५. सुतल छी खाटपर टाङ्गदुनु टाटपर
चौबिसो घण्टा नहि किछु काम,
जिटजाटमे घुमैत छी गाम ।
माय बाबुक दुलारु तारा,
गाजा,हफीम,चरस सारा ।
जेबीमे पाई नहि गुलछर्रा हाटपर ,
सुतल छी खाटपर टाङ्गदुनु टाटपर ।।
कम पढल बहुत बुझैतअछि,
ज्ञानी सेहो अज्ञानी बनल अछि ।
मुर्खक वर्चस्व बढिरहल अछि ।
मुर्खक सम्मेलन विद्धानक घाटपर,
सुतल छी खाटपर टाङ्गदुनु टाटपर ।।
जिनका ताकत नहि ओ ताकतदार,
देहमे ताकत नहि चलैत अछि काँटपर,
सुतल छी खाटपर टाङ्गदुनु टाटपर ।।
लुटि खसोटिक खेबाक बाइन,
होटलमे पिवैत अछि वियर आ वाईन ,
मेहनत नहि,ध्यान समोसा आ चाटपर ,
सुतल छी खाटपर टाङ्गदुनु टाटपर ।।
मधेशी सभक एक धन्दा ,
घर पक्की आगूमे गन्दा ।
पिवैत अछि घृत मांगीक चन्दा ।
खाइत अछि घरमे हगैत अछि बाटपर ,
सुतल छी खाटपर टाङ्गदुनु टाटपर ।।
भाइ भाइमे हमसभ झगरैत छि ,
जमिन जत्थाकलेल लडैत छि ।
कमैनि धमैनि नहि, ध्यान जमिनक वाटफाँटपर,
सुतल छी खाटपर टाङ्गदुनु टाटपर ।।
□ कवि : राकेश कुमार झा ‘रसिक’
□ पत्ता : जनकपुरधाम – २०
□ जन्म तिथी : २०३२-१०-२७
□ पेशा : नेपाल सरकारक उपसचिव
हाल कार्यरत कार्यालय,नापी कार्यालय
राजविराज,सप्त्तरी


text:
गितार
गितार (अंग्रेज़ी: Guitar) एक लोकप्रिय वाद्य यन्त्र जाहिमे तार (जे कि आमतौर पर छ टा होएत अछी) के बजावे सँ ध्वनि उत्पन्न होएत अछी। इलेक्ट्रिक गितार मे विद्युत प्रवर्धन (इलेक्ट्रिकल एम्पलीफिकेशन) क मदत सँ ध्वनि उत्पन्न होएत अछी।
प्रकार[सम्पादन करी]
गितार क दुइ व्यापक श्रेणिसभ मे बांटल जा सकैत अछी-
- अकूस्टिक गिटार
- इलैक्ट्रिक गिटार
पक या मिज़राब[सम्पादन करी]
बाकी सभ तार वाला साज़सभ क तरह ही गितार क बजावे के लेल सेहो गितार पिक (अंग्रेज़ी:Guitar Pick or Plectrum) क प्रयोग कएल जाएत अछी जेकरा [फ़ारसी] मे मिज़राब कहल जाएत अछी।
गितार विश्व के सबसे लोकप्रिय वाद्ययंत्र मे से एक छी जेकर प्रयोग पाश्चात्य संगीत से लके हर तरह के संगीत मे कएल जाएत अछी।


text:
ⓘ विभूति आनन्द
विभूति आनन्द 1953-
जन्म: शिवनगर, मधुबनी, बिहार। चर्चित कवि, कथाकार, संपादक । प्रकाशित कृति टूटा उपन्यास टूटा समीक्षा, तीन टा कथ संग्रह, टूटा गीत-गजल संग्रह ओ चारिटा कथा-संग्रह प्रकाशित।२००६- विभूति आनन्द काठ, कथामैथिली लेल साहित्य अकादमी पुरस्कार । विभूति आनन्द जीक परिचय
जन्म: 4.10.1955
स्थान: शिवनगर, मधुबनी
शिक्षा: पी.एच.डी., पटना विश्वविद्यालय, पटना
वृत्ति: दैनिक मिथिला मिहिरमे कार्यालय संवाददाता मैथिली अकादमी, पटनामे शोध सहायक,जिला स्कूल, मुंगेरमे +2 व्याख्याता
सम्प्रति: आर. एन कालेज, पण्डौलमे अध्यापन
गतिविधि: पूर्वमे विभिन्न राजनीतिक दल, भाषा आन्दोलन ओ रंगमंचसँ सम्बन्ध। तहिना मैथिलीभाषी छात्र संघ,भंगिमा, जानकी महोत्सव समिति, जखन-तखन आदि संस्थाक संस्थापक-सदस्य। 74क छात्र आन्दोलनमे जेल यात्रा
सम्मान: साहित्य अकादेमी पुरस्कार, 2006 दिनकर राष्ट्रीय सम्मान-2008
सम्पर्क: 09431857613विभूति आनन्दक चास–बास
कवितासंग्रह: डेग, उपक्रम, पुनर्नवा होइत ओ छौंड़ी, नेहाइपर स्वप्न, उठा रहल घोघ तिमिर, झूमि रहल पाथर–मन
कथासंग्रह: प्रवेश, खापड़ि महक धान, काठ
उपन्यास: गाम सुनगैत, पराजित–अपराजित
नाटक: समय–संकेत, तित्तिरदाइ, हाली–हाली बरिसू, फ्रेममे बन्द एकटा उखरल फोटो
समीक्षा: श्री ललित आ हुनक कथायात्रा, स्मरणक संग, ललित, भाषा–टीका
संपादन: गीतनाद, विद्यापति पदावली, मैथिली कथा–साहित्य, अहुल, एकटा छला गोनू झा, कथा कहिनी, विद्यापतिक पदावली सभटा पुस्तक
संपादन: लालधूआँ, माटिपानि, भाखा, हालचाल, मैथिली अकादमी पत्रिका, दैनिक मिथिला मिहिर, दृष्टि, कूस, अंग मैथिली, समाद, भंगिमा, हाक, मनीषा, डगर, जनता।
सम्प्रति: जखन–तखन सभटा पत्रिका एकर अतिरिक्त ‘प्रो. हरिमोहन झा अभिनन्दनग्रंथ’ तथा ‘निखिल भारतीय मैथिली भाषी छल’,‘अरिपन’ ओ ‘प्रो. हरिमोहन झा अभिनन्दन समारोह’ स्मारिकाक संपादन सेहोअनुवाद: मैथिल शहीद बैकुण्ठ शुक्ल बंगला, मूल: विभूति भूषण दास गुप्त तथा जीव विज्ञान हिन्दी मूल: सुबोध बिहारी सहाय
यंत्रस्थ: एकटा रहए गप्पू उपन्यास, ताला, एकटा उड़ल फुर्र! कथासंग्रह, एकटा साम्यवादीक आत्मकथा कवितासंग्रह, गामक चिट्ठी स्तम्भ, हरिमोहन बाबूक रचना– संसार,
स्मरणक संग: भाग–दू समीक्षासम्प्रति: अनथक लेखन जारी.


text:
ⓘ सुधा मुर्ती
सुधा मुर्ती एक भारतीय इन्जिनियरिङ् शिक्षक आ कन्नड़ आ अङ्ग्रेजी भाषाक भारतीय प्रशिद्ध लेखक छी।
सुधा मुर्ती अपन पेशावर कैरियरक शुरुवात कम्प्युटर वैज्ञानिक आ इन्जिनियरिङ्क रूपमे केनए छल। ओ इन्फोसिस फाउन्डेशनक अध्यक्ष छी आ गेट्स फाउन्डेशनक सार्वजनिक स्वास्थ्य देखभाल कार्यक्रमक सदस्य छी।. ओ ग्रामीण विकासक प्रयाससभमे बहुत अनाथालयसभक स्थापना केलक, आन्दोलनका समर्थन केलक, कम्प्युटर आ पुस्तकालय सुविधासभक साथे सब कर्नाटक सरकारक स्कूलसभक प्रदान करैक लेल, आ हार्वर्ड विश्वविद्यालयमे मूर्ति शास्त्रीय पुस्तकालय । मुर्ती कर्नाटक क ससभ विद्यालयसभमें कम्प्युटर आर पुस्तकालयक सुविधा शुरू करैक लेल एक साहसिक कदम शुरू केलक आ कम्प्युटर विज्ञान पढ़ेलक। मुर्तीक सन् १९९५ मे रोटरी क्लबद्वारा बेङ्गलोरमे सर्वश्रेठ शिक्षकके पुरस्कार सँ सम्मानित कएल गेल छल। मुर्तीक ओकर सामाजिक कार्यसभ आ कन्नड़ आ अङ्ग्रेजीमें साहित्यमें हुनकर योगदानक लेल जानल जाएत अछि।


text:
ⓘ एन्थोनी एस. फाउकी
एन्थोनी स्टीफन फाउकी एकटा अमेरिकी इम्यूनोलोजिस्ट छी, जे नेशनल इन्स्टीट्यूट अफ एलर्जी एण्ड इन्फेक्शियस डिजीज के निर्देशक के रूप मे आओर व्हाइट हाउस कोरोनवायरस टास्क फोर्स के सदस्य के रूप मे कार्य करैत अछि। जे २०१९-२० कोरोनाभाइरस महामारी के सम्बोधित सेहो केनए अछि।
संयुक्त राज्य अमेरिका के राष्ट्रिय स्वास्थ्य संस्थान के एकटा चिकित्सक के रूपमे, ओ पचास वर्षधरि विभिन्न क्षमतासभमे सार्वजनिक स्वास्थ्य सेवा केनए अछि। ओ एचआईभी / एड्स अनुसन्धान आओर अन्य इम्युनोडेफिशिएंसी मे योगदान सेहो देनए अछि, दुनुटा चीजमे एकटा वैज्ञानिक आओर एकटा राष्ट्रिय स्वास्थ्य संस्थान एनआईएच मे एनआईएआईडी के प्रमुख के रूपमे। न्यूयोर्क टाइम्स, फाउकी के "संक्रामक रोगसभ पर देश के सभसँ प्रमुख विशेषज्ञ" बतौने अछि।
1. पृष्ठभूमि आओर शिक्षा
फाउकी कऽ जन्म २४ दिसम्बर १९४० मे ब्रुकलिन, न्यूयोर्क मे स्टीफन ए. फाउकी आओर यूजेनिया ए. फाउकी के घरमे भेल छल, जतय ओ हुनकर पिता फार्मासिस्ट के रूप मे काम करैत छल, हुनकर माता आओर बहिन रजिस्टर कऽ काम केलक आओर फाउकी जतय कि डाक्टरके द्वारा देल गेल पर्चा दैत छल।
फाउकी के पैतृक दादा-दादी, एन्टोनिनो फाउकी आओर क्यालोगेरा गार्डिनो, स्कियाका, इटली के निवासी छल। इटली के नेपल्स मे बसोबास करै वाली हुनकर नानी रफेला त्रेमात्रा एकटा दर्जी छल। हुनकर नाना जियोवानी अबीस कऽ जन्म स्विट्जरल्याण्ड मे भेछल आओर ओ एकटा कलाकार छल, जे परिदृश्य आओर पोर्ट्रेट पेन्टिङ्, म्यागजीन इलस्ट्रेशन इटली के साथ-साथ कमर्शियल डिजाइन के लेल प्रसिद्ध छल, जाहीमे ओलिव आयल के डिब्बा सेहो शामिल छल। १९हम शताब्दी के उत्तरार्ध मे हुनकर परदादासभ संयुक्त राज्य अमेरिका मे प्रवास केलक। फाउकी क्याथोलिक बनि गेल।
ओ न्यूयोर्क शहर के रेजिस हाई स्कूल सँ स्नातक के उपाधि प्राप्त केलक आओर कलेज अफ द होली क्रस मे नाम दर्ता केलक आओर १९६६ मे कर्नेल यूनिवर्सिटी मेडिकल कलेज सँ एमएड के उपाधि प्राप्त केलक। ओकर बाद ओ न्यूयोर्क अस्पताल-कर्नेल कलेज सेन्टर मे एकटा इन्टर्नशिप आओर रेजिडेन्सी सेहो पूरा केलक।


text:
अयोध्या पर इलाहाबाद हाई कोर्ट के फैसला आएल. फैसला मे विवादित जमीन के भगवान राम के जन्मभूमि मानल गेल आओर कहल गेल जे रामलला के मूर्ति हटाएल नहि जाएत. एकरे संग जमीन के तीन हिस्सा मे बांटि देल गेल. गुंबद के बाहर वाला जमीन तीनु पक्ष... सेंट्रल सुन्नी वक्फ बोर्ड...निर्मोही अखाड़ा आओर हिन्दू महासभा के बीच बांटय के आदेश देल गेल.
अयोध्या के राम जन्मभूमि- बाबरी मस्जिद सं जुड़ल ई मामला करीब छह दशक पुरान अछि. एहि बीच लोक के कतेक चीज देखय लेल मिलल. कइटा केस... आडवाणी जीक रथयात्रा... कारसेवा... विवादित इमारत के विध्वंस... देश भर मे दंगा-फसाद... नहि जाने कि-कि भेल. सुस्त न्यायिक प्रक्रिया केर बाद आखिर 30 सितबंर के फैसला आएल.
ओना त एहि फैसला के बाद दूनु पक्ष के पास आगां सुप्रीम कोर्ट मे जाए के रास्ता बाचल अछि... आओर ओ सभ कहबो करलखिन्ह जे एहि फैसला के खिलाफ आगां अपील करताह. मुदा अहां के कि लगैत अछि एहि फैसला सं? कि हाई कोर्ट पंचायत जकां काज करलक अछि ? कि तथ्य केर जगह भावना...मान्यता के ध्यान मे राखि फैसला लेल गेल अछि? कि ई ध्यान मे राखि फैसला लेल गेल अछि जे कतहुं कोनो फसाद नहि होए?
ई जरूर अछि जे फैसला के बाद देश भर मे कतहुं किछ नहि भेल. सभ ठाम शांति बनल अछि. सभ लोक चाहय छथिन्ह जे कतहुं किछ अनर्गल नहि होए. असल मे विवादित ढांचा गिरला के बाद के स्थिति याद अबितहिं लोक सहमि जाए छथिन्ह. देश मे कोनो व्यक्ति नहि चाहय छथिन्ह जे ओ फेर सं दोहराएल जाए. सभ लोक प्रार्थना करय छलखिन्ह जे सभ शुभ-शुभ रहय.
सरकार सेहो एहि लेल पूरा कमर सकने छल. सभ संवेदनशील जगह पर सुरक्षा के जबरदस्त इंतजाम कएल गेल छल. सभ-टीवी चैनल... रेडियो... अखबार के माध्यम सं लोक के शांति... अमन के अपील कएल गेल छल. एकर असर सेहो पड़ल. सभ लोक चाहय छलखिन्ह एहि बेर किछ खराब नहि होए.
हाई कोर्ट के फैसला सं लोक सभ राहत के सांस लेलखिन्ह. मुदा कि अहां के लगैत अछि जे अदालत के फैसला एहन होबाक चाही छल? सभ पक्ष के एकटा झूनझूना पकड़ाबय के कोशिश कएल गेल अछि. सभ के खुश करय के कोशिश कएल गेल अछि. फैसला मे राजनेता के जकां सभ के ख्याल राखय के कोशिश कएल गेल अछि.
फैसला के देखला पर पहिल नजर मे लगैत अछि जे कोर्ट के कोशिश केहुना मामला के शांत राखय आओर सुलटाबय के रहल अछि. संगहि ई कोशिश कएल गेल अछि जे अगर एहि पर दूनु पक्ष मे सुलह नहि भेल त फेर हुनका लेल सुप्रीम कोर्ट जाए के रास्ता खुलल छनि. आगां सुप्रीम कोर्ट निपटय. हमर जान छूटय.
त कि हाईकोर्ट एतेक दिन सं अपना ऊपर फंसल मामला के सुप्रीम कोर्ट पर टालि देलक अछि ? अगर अहां फैसला देखिऔ सं साफ लागत जे एहि फैसला के देश के बहुसंख्यक समुदाय के भावना...मान्यता के ध्यान मे राखि देल गेल अछि आओर एकर सेहो ख्याल सेहो राखय के कोशिश कएल गेल अछि जे अल्पसंख्यक समुदाय सेहो निराश नहि होए.
मुदा कि अदालत भावना सं चलैत अछि? कि कोर्ट मान्यता-विश्वास सं चलैत अछि? कि कोर्ट क काज केहुना मामला के सुलटाबय के होएत अछि ? कि हाई कोर्ट एहि मामला के सुप्रीम कोर्ट पर टालि देलक अछि? कि हाई कोर्ट एहि सं एकटा नवका परम्परा शुरू भेल अछि? कि लोक आगां सेहो भावना आओर मान्यता के आधार पर फैसला निपटाबय के जोर देथिन्ह?
सवाल जमीन के मालिकाना हक पर छल. त सवाल ई अछि जे जमीन आ त एक के अछि आ नहि अछि. अगर सुन्नी वक्फ बोर्ड के अछि त फेर हिंदू महासभा के किएक ओहि मे एक हिस्सा देल गेल आओर अगर हिंदू महासभा के अछि त किएक सुन्नी वक्फ बोर्ड के देल गेल? कोर्ट मे लोक फैसला लेल गेल छलाह आ सुलह के लेल?
अगर सुलह-समझौता सं रास्ता निकालय के छल त फेर एतेक टाइम किएक लेल गेल? किएक नहि फैसला सं पहिने खुद दूनु पक्ष सं मिलि-बैसि क कोनो रास्ता निकालय के बात करय गेल? किएक नहि दूनु पक्ष के स्वीकार्य रास्ता निकालय गेल? किएक एहि फैसला के बादहुं दूनु पक्ष सुप्रीम कोर्ट जाए के बात करि रहल अछि?
अक्सर गाम-घर के पंचायत मे होएत अछि जे वाद-विवाद के बाद.. मारि-पीट... लड़ाई-झगड़ा....खून-खराबा भेलाह पर पंचायत लोक के रुतबा-हैसियत देखि दुनू पक्ष के खुश करय के कोशिश करय छथिन्ह. एहि मे कई बेर एहन होएत अछि जे जकर असल मे जमीन होएत अछि ओकरा नुकसान उठाबय पड़ैत अछि. किएक त फर्जी दावा करय वाला के सेहो पंचायत के तरफ सं किछ हिस्सा मिलि जाएत अछि.
अगर कोर्ट के ई फैसला एहि सोच पर अछि कि एहि सं मामला भड़कि सकैत अछि...हो-हल्ला भ सकैत अछि तं एकर आगां बड़का असर देखय के लेल मिलि सकैत अछि. किएक कि हरियाणा मे पिछला दिन किछ दलित के मकान जला देल गेल...लोक के सेहो जला देल गेल. मुदा जलाबय वाला लोक पर कार्रवाई एहि लेल नहि भ रहल अछि जे एहि सं मामला आओर भड़कि जाएत. आब अहां एकरा कि कहबय?
एहिना एकटा मामला संसद पर हमला सं जुड़ल अछि. कि अफजल गुरु के एहि गेल फांसी नहि देल जाएत कि ओहि सं हो-हल्ला भ सकैत अछि...फसाद भ सकैत अछि. अगर तथ्य ई अछि जे ओ दोषी अछि तं फांसी दिऔ नहि त बाइज्जत रिहा करि दिऔ. हर फिल्म हर किताब मे अछि जे कोर्टक फैसला तथ्य के आधार पर होएत अछि त फेर ई ऐना किएक भेल?
कोर्ट क फैसला तत्काल के हिसाब सं देखय मे नीक लगैत अछि मुदा आगां कि? कि कोर्ट के काज भावना...आस्था... मान्यता... विश्वास के आधार पर फैसला देबय के अछि? कि भोपाल गैस के दोषी के एहि लेल किछ नहि होए कि ओकरा सजा देलाह पर दंगा भड़कि जाएत. कि दोसर कोनो लोकप्रिय नेता के एहि लेल कोनो आरोप मे तथ्य रहलौं पर सजा नहि सुनाएल जाएत कि ओहि सं खून खराबा होए लागत?
सवाल उठैत अछि कि कोर्ट के काज धार्मिक सहिष्णुता के देखैत फैसला देबय के अछि? कि कोर्ट एकटा समझौता कराबय के कोशिश करि रहल अछि? फैसला सं लगैत अछि जे बीत के रास्ता निकालय के कोशिश कएल गेल अछि. मुदा कानून के हिसाब सं बीच के रास्ता होएत अछि कि? अहां सभक विचार के इंतजार मे.


text:
हावड़ा. मिथिला सेवा समिति बेलूड़ द्वारा मैथिली कें अष्टम अनुसूची मे मान्यता प्राप्तिक वार्षिकीक अवसर पर एकटा साहित्यिक सभाक आयोजन दिनांक मंगलदिन 25 दिसंबर 2012 कें बेरुपहर 2 बजे सं समितिक कार्यालय विद्यापति भवन, बेलूड़ मे कयल गेल. कार्यक्रम दू सत्रमे विभाजित छल जाहिमे पहिल सत्र विचारगोष्ठी एवं दोसर सत्रमे कविगोष्ठी आयोजित भेल. पहिल सत्रमे रामलोचन ठाकुर, प्रफ़ुल्ल कोलख्यान, अशोक चौधरी, घनश्याम चौधरी, प्रदीप कुमार झा, प्रो. ललित झा, भवनाथ झा आ अन्यान्य वक्ता लोकनि अपन विचार रखलनि. बाली ग्राम पंचायतक भूतपूर्व ग्राम-प्रधान एवं कोलकातामे मिथिला-मैथिलीक एकटा सजग प्रहरी घनश्याम चौधरी कहलनि जे ई कार्यक्रम बेलूर मे पहिल बेर आयोजित भऽ रहल अछि संगहि ओ' अपन चिंता व्यक्त करैत कहलाह जे हिन्दीक प्रभावेँ मैथिली भाषाक दिनानुदिन अवनति भऽ रहल अछि. अशोक चौधरी अपन संबोधनमे कहलनि जे संविधानमे गेने मैथिली अधिक संरक्षित-सूरक्षित भेल अछि आ' आब हमरा सभकेँ एकरा अधिक उन्नत बनेबाक सम्मिलित प्रयास करबाक चाही.
प्रधान वक्ताक रूपमे बजैत साहित्यकार एवं समालोचक प्रफुल्ल कोलख्यान कहलनि जे विद्यापति जहिया संस्कृतक मोह त्यागि देसिल बयनाकेँ अपनौलनि तहिया हुनकर उद्देश्य मात्र मैथिली भाषाक उत्थान नहि छलनि बल्कि संपूर्ण समाजकेँ एकसूत्रमे बान्हि रखबाक सपना छल. ओ कोनो तरहक सामाजिक-सांस्कृतिक चिंतनमे मैथिल-ललनाक उपस्थिती-नगण्यता पर अपन चिंता व्यक्त कएलनि. हुनकर कहब छलनि जे मैथिली संस्कृतिक बचौनिहारि-संवाहिका मैथिल ललना हमरा सभक मुख्यधाराक चिंतनसँ किएक कतिआयल छथि ताहि दिस सेहो मैथिल-समाजकेँ गंभीरता पूर्वक सोच-विचार करबाक चाही. ओ' मैथिल समाजसँ आह्वान कएलनि जे मैथिली संस्कृति आ' समाजिकताक मनन करैत विकासक बाट ताकथि. साहित्यकार रामलोचन ठाकुर कहलथि जे हमसभ मैथिलीकेँ संविधानक आठम अनुसूचीमे शामिल हेबाक वर्षगाँठकेँ कतहु मैथिली दिवस तऽ कतहु मैथिली मुक्ति दिवस वा अधिकार दिवसक रूपमे मनबैत छी आ' से सभसँ पहिने एकटा निश्चय करी जे एहि दिनकेँ कोनरूपमे मनाओल जाय जाहिसँ कि एहन आयोजनक आओर प्रासंगिगता बढ़त. संगहि ओ कहलनि जँ अधिकारक बात करैत छी तऽ एखन बहुत रास अधिकार लेब बाँकी अछि आ' दोसर बात जे अधिकारक संग हरदम कर्तव्यबोध सेहो हेबाक चाही. मैथिली भाषाकेँ रोजी-रोटीसँ जोड़बाक प्रश्नपर कहलनि जे मैथिली एखनो रोजी-रोटीक माध्यम अछि आ' भाषा-साहित्य मात्र रोजी-रोटीक माध्यम नहि अपितु मानवता आ' सामाजिकताक संरक्षणक सेहो एकटा माध्यम होइत छैक. विचार-गोष्ठीक अध्यक्षता करैत गुणनाथ झा कहलनि जे कोलकाता सभदिन मिथिला-मैथिलीक गतिविधिक केन्द्र रहल अछि आ' ताहि परिप्रेक्ष्यमे एहन तरहक आयोजन एहिठामक प्रवासी मैथिल-बीच अपन सामाजिक-सांस्कृतिक चेतनाक नव आयाम गढ़ैत अछि. ओ एहन तरहक आयोजनक निरंतरता आ बारंबारता पर सेहो जोर देलनि. विचारगोष्ठीक संचालन साहित्याकर आ' रंगकर्मी भवनाथ झा कएलनि.
कार्यक्रमक दोसर सत्रमे रामलोचन ठाकुरक अध्यक्षतामे कविगोष्ठीक आयोजन कएल गेल जाहिमे अमरनाथ झा 'भारती', अजय कुमार झा 'तिरहुतिया', चंदन कुमार झा, अशोक राय, विजय इस्सर, राजीव रंजन मिश्र, विनय भूषण, घनश्याम चौधरी, आमोद झा, अशोक चौधरी एवं रामलोचन ठाकुर अपन-अपन काव्यपाठ कएलनि. 'भारती' अपन 'महरी' कविताक माध्यमे भारतीय गणतांत्रिक व्यवस्थामे आयल अराजकताकेँ उजागर कएलनि. आमोद झा'क "भूत-बसेरा" मैथिली साहित्यमे पसरल व्यक्तिवाद, महत्वाकांक्षा ओ संकीर्ण सोचकेँ प्रभावी रूपेँ चित्रण कएलनि. हुनकर दोसर कविता "मुखौटा" बाजारवादी युगमे मानवक पहचान उपभोक्ताक रूपमे कोना बनल जा रहल छैक तकर सजीव चित्रण छल. 'तिरहुतिया'क 'भ्राता सावधान' चारूकातसँ मैथिली संस्कृतिपर भऽ रहल भाषायी आ' सांस्कृतिक आक्रमणक प्रति एकप्रकारे चेतउनी छल. एकर अलावे समसामयिक विषयपर आधारित राजीव रंजन मिश्रक गजल, विनय भूषणक दोहा आ' विजय इस्सरक कविता सेहो बेस सराहल गेल. काव्यपाठक उपरांत पठित कविता संक्षिप्त समलोचना सेहो कएल गेल जाहिक्रममे प्रफुल्ल कोलख्यान कहलनि जे कविकेँ कविता पढ़बाक लूरि सेहो हेबाक चाही तखने ओ कोनो मंचसँ अपन कविताक संपूर्ण भाव श्रोताधरि पहुँचा सकताह. एकर अलावे अशोक चौधरीक, घनश्याम चौधरी एवं चंदन कुमार झाक कविता सेहो श्रोताकेँ बेस पसिन पड़लनि. अंतमे रामलोचन ठाकुर जानकी नवमी दिन जनकपुरमे भेल भीषण बम-विस्फोट आ' ओहि घटनामे शहीदक श्रद्धांजलि स्वरूप अपन रचना पाठ कएलनि. अपन काव्यमय संचालनसँ मंच संचालक रंजीत कुमार झा काव्यगोष्ठीकेँ बेस रमनगर बना देलनि. हुनक पठित "माँ" कविता सेहो अत्यंत भावमय छल. आगत अतिथिक स्वागत ललित झा कएलनि आ' संजय झा धन्यवाद ज्ञापन कएलनि. कार्यक्रमक अंतमे समितिक अध्यक्ष राजीव रंजन मिश्र कहलनि जे हुनकर प्रयास रहत जे एहन तरहक साहित्यक आयोजन सेहो समिति द्वारा हरेक बर्ख नियमित रूपेँ कराओल जाए. ओ अपन सहयोगी मीडिया प्रभारी प्रकाश झा, नवीन चौधरी, भरत झा, कैप्टन आदिक प्रतिएँ आयोजनमे सहयोग देबाक लेल विशेष रूपसँ आभार व्यक्त कएलनि.
(Report/Photo: प्रकाश झा)
प्रधान वक्ताक रूपमे बजैत साहित्यकार एवं समालोचक प्रफुल्ल कोलख्यान कहलनि जे विद्यापति जहिया संस्कृतक मोह त्यागि देसिल बयनाकेँ अपनौलनि तहिया हुनकर उद्देश्य मात्र मैथिली भाषाक उत्थान नहि छलनि बल्कि संपूर्ण समाजकेँ एकसूत्रमे बान्हि रखबाक सपना छल. ओ कोनो तरहक सामाजिक-सांस्कृतिक चिंतनमे मैथिल-ललनाक उपस्थिती-नगण्यता पर अपन चिंता व्यक्त कएलनि. हुनकर कहब छलनि जे मैथिली संस्कृतिक बचौनिहारि-संवाहिका मैथिल ललना हमरा सभक मुख्यधाराक चिंतनसँ किएक कतिआयल छथि ताहि दिस सेहो मैथिल-समाजकेँ गंभीरता पूर्वक सोच-विचार करबाक चाही. ओ' मैथिल समाजसँ आह्वान कएलनि जे मैथिली संस्कृति आ' समाजिकताक मनन करैत विकासक बाट ताकथि. साहित्यकार रामलोचन ठाकुर कहलथि जे हमसभ मैथिलीकेँ संविधानक आठम अनुसूचीमे शामिल हेबाक वर्षगाँठकेँ कतहु मैथिली दिवस तऽ कतहु मैथिली मुक्ति दिवस वा अधिकार दिवसक रूपमे मनबैत छी आ' से सभसँ पहिने एकटा निश्चय करी जे एहि दिनकेँ कोनरूपमे मनाओल जाय जाहिसँ कि एहन आयोजनक आओर प्रासंगिगता बढ़त. संगहि ओ कहलनि जँ अधिकारक बात करैत छी तऽ एखन बहुत रास अधिकार लेब बाँकी अछि आ' दोसर बात जे अधिकारक संग हरदम कर्तव्यबोध सेहो हेबाक चाही. मैथिली भाषाकेँ रोजी-रोटीसँ जोड़बाक प्रश्नपर कहलनि जे मैथिली एखनो रोजी-रोटीक माध्यम अछि आ' भाषा-साहित्य मात्र रोजी-रोटीक माध्यम नहि अपितु मानवता आ' सामाजिकताक संरक्षणक सेहो एकटा माध्यम होइत छैक. विचार-गोष्ठीक अध्यक्षता करैत गुणनाथ झा कहलनि जे कोलकाता सभदिन मिथिला-मैथिलीक गतिविधिक केन्द्र रहल अछि आ' ताहि परिप्रेक्ष्यमे एहन तरहक आयोजन एहिठामक प्रवासी मैथिल-बीच अपन सामाजिक-सांस्कृतिक चेतनाक नव आयाम गढ़ैत अछि. ओ एहन तरहक आयोजनक निरंतरता आ बारंबारता पर सेहो जोर देलनि. विचारगोष्ठीक संचालन साहित्याकर आ' रंगकर्मी भवनाथ झा कएलनि.
कार्यक्रमक दोसर सत्रमे रामलोचन ठाकुरक अध्यक्षतामे कविगोष्ठीक आयोजन कएल गेल जाहिमे अमरनाथ झा 'भारती', अजय कुमार झा 'तिरहुतिया', चंदन कुमार झा, अशोक राय, विजय इस्सर, राजीव रंजन मिश्र, विनय भूषण, घनश्याम चौधरी, आमोद झा, अशोक चौधरी एवं रामलोचन ठाकुर अपन-अपन काव्यपाठ कएलनि. 'भारती' अपन 'महरी' कविताक माध्यमे भारतीय गणतांत्रिक व्यवस्थामे आयल अराजकताकेँ उजागर कएलनि. आमोद झा'क "भूत-बसेरा" मैथिली साहित्यमे पसरल व्यक्तिवाद, महत्वाकांक्षा ओ संकीर्ण सोचकेँ प्रभावी रूपेँ चित्रण कएलनि. हुनकर दोसर कविता "मुखौटा" बाजारवादी युगमे मानवक पहचान उपभोक्ताक रूपमे कोना बनल जा रहल छैक तकर सजीव चित्रण छल. 'तिरहुतिया'क 'भ्राता सावधान' चारूकातसँ मैथिली संस्कृतिपर भऽ रहल भाषायी आ' सांस्कृतिक आक्रमणक प्रति एकप्रकारे चेतउनी छल. एकर अलावे समसामयिक विषयपर आधारित राजीव रंजन मिश्रक गजल, विनय भूषणक दोहा आ' विजय इस्सरक कविता सेहो बेस सराहल गेल. काव्यपाठक उपरांत पठित कविता संक्षिप्त समलोचना सेहो कएल गेल जाहिक्रममे प्रफुल्ल कोलख्यान कहलनि जे कविकेँ कविता पढ़बाक लूरि सेहो हेबाक चाही तखने ओ कोनो मंचसँ अपन कविताक संपूर्ण भाव श्रोताधरि पहुँचा सकताह. एकर अलावे अशोक चौधरीक, घनश्याम चौधरी एवं चंदन कुमार झाक कविता सेहो श्रोताकेँ बेस पसिन पड़लनि. अंतमे रामलोचन ठाकुर जानकी नवमी दिन जनकपुरमे भेल भीषण बम-विस्फोट आ' ओहि घटनामे शहीदक श्रद्धांजलि स्वरूप अपन रचना पाठ कएलनि. अपन काव्यमय संचालनसँ मंच संचालक रंजीत कुमार झा काव्यगोष्ठीकेँ बेस रमनगर बना देलनि. हुनक पठित "माँ" कविता सेहो अत्यंत भावमय छल. आगत अतिथिक स्वागत ललित झा कएलनि आ' संजय झा धन्यवाद ज्ञापन कएलनि. कार्यक्रमक अंतमे समितिक अध्यक्ष राजीव रंजन मिश्र कहलनि जे हुनकर प्रयास रहत जे एहन तरहक साहित्यक आयोजन सेहो समिति द्वारा हरेक बर्ख नियमित रूपेँ कराओल जाए. ओ अपन सहयोगी मीडिया प्रभारी प्रकाश झा, नवीन चौधरी, भरत झा, कैप्टन आदिक प्रतिएँ आयोजनमे सहयोग देबाक लेल विशेष रूपसँ आभार व्यक्त कएलनि.
(Report/Photo: प्रकाश झा)


text:
विगत किछु वर्ष सँ मैथिलानी वसुन्धरा झा केर नेतृत्व मे आयोजन कैल जा रहल मैथिल-मधेशी-थारू महिलाक विशेष पूजा-अर्चनाक परिचायक ‘जितिया पर्व समारोह’ धीरे-धीरे विराटनगर जेकरा मोरंग आ पूर्वी नेपालक राजधानी मानल जाएत छैक ताहि ठाम पारंपरिक मिथिला समारोह केर स्थापित पहिचान भेट गेल अछि – ई बात कहलनि जितिया पर्व समारोह २०७२ केर प्रमुख अतिथि वरिष्ठ समाजसेवी एवं बुद्धिजीवी ई. रमाकान्त झा।
निश्चित रूप सँ वसुन्धरा झा एकटा सृजनशील मैथिलानीक रूप मे स्वयं मे एक संस्था रहबाक कला केँ बेर-बेर प्रमाणित करैत रहली अछि। एहि बेरुक समारोह केर आयोजन अत्यन्त बिपरीत आर प्रतिकूल वातावरण मे करबाक चुनौती केँ सामना करैत – मिथिला-मैथिली-मधेशक सांस्कृतिक पहिचान नहि मेटाय देबाक भार उठेली। पूर्ण रूप सँ असगर नेतृत्वक बागडोर अपना हाथ मे लैत घर-गृहस्थी आ धिया-पुताक पोषण-संभारण करैत ओ जाहि तरहें ‘मुण्डे-मुण्डे-मतिर्भिन्ना’ आ ‘खण्डी बुद्धि’ लेल प्रसिद्ध मैथिल परिवारक महिला, पुरुष, समाजसेवी आदि केँ संङोरैत काज करैत छथि, ई हुनकर कर्मठता आ प्रतिबद्धता केँ सेहो प्रमाणित करैत अछि। एहि बेरका आयोजन लेल दुनू प्राणी दिन-राति खटैत अन्ततोगत्वा एकटा भव्य समारोह केर आयोजन पूर्व परिचित स्थान महेन्द्र मोरंग कैम्पस केर प्रांगण मे, दसों हजार मैथिल केर उपस्थिति मे संपन्न केलनि। विराटनगर मैथिल समाज लेल ई एकटा विशेष गर्व केर परिचायक कार्यक्रम भेल, यैह चर्चा सब तैर कैल जा रहल अछि।
पैछला शनि दिन यानि ३ अक्टुबर संपन्न एहि भव्य समारोह केर उद्घाटनग दीप प्रज्ज्वल करैत प्रमुख अतिथि ई. रमाकान्त झा द्वारा कैल गेल छल। तहिना एहि विशिष्ट समारोह मे विशिष्ट अतिथिक रूप मे सहायक प्रमुख जिला अधिकारी प्रदीप कँडेल केर संग प्रसिद्ध उद्योगपति-समाजसेवी ताराचन्द खेतान एवं मानव अधिकारकर्मी संजू साह केर उपस्थिति छल। आभा अनुपमा समान महिला अधिकारकर्मी, प्रेम सोनम समान कलाप्रेमीक संग आरो बहुत रास अतिथि लोकनिक संग ई आयोजन पूर्ववत् भव्यताक संग आयोजित कैल गेल छल।
सुप्रसिद्ध गायक विरेन्द्र झा केर मधुर आवाज मे गोसाउनि गीत ‘जय जय भैरवि’ सँ सांस्कृतिक कार्यक्रम केर शुरुआत कैल गेल छल। मैथिली कला व मिथिलाक लोक संस्कृति केर आजन्म सेवा कएनिहार सुप्रसिद्ध नृत्य निर्देशक स्व. चतुर्भुज आशावादी द्वारा स्थापित लोकप्रिय संस्था ‘भानु कला केन्द्र’ केर कलाकार सब द्वारा झिझिया, नट-नटिन आदि लोकनृत्य प्रस्तुत कैल गेल छल। मैथिली लोकगीत ‘एहि ठिना टिकुली हेरा गेलय दैया गै’ पर सेहो एकटा अत्यन्त रोमांचक-मनोरंजक नृत्य केर प्रस्तुति भेल जेकर सराहना हजारों दर्शक जोरदार थोपड़ी आ युवा-युवती द्वारा मैदान मे मंचकेँ संग दैत नृत्य करैत कैल गेल छल।
देव समाजक कला-संस्कृति प्रतिष्ठान – विराटनगर केर सेहो मंचीय प्रस्तुति मे सहभागिता छल। एहि प्रतिष्ठानक कलाकार द्वारा विभिन्न मैथिली गीत पर नृत्य केर प्रस्तुति समावेश कैल गेल छल कार्यक्रम मे। तहिना मैथिली संचार केर सुपरिचित नाम श्रीमती राधा मंडल केर अध्यक्षता मे संचालित मैथिली सांस्कृतिक मंच – विराटनगर केर कलाकार लोकनि द्वारा हास्य-प्रहसन केर प्रस्तुति कैल गेल छल। संपूर्ण कार्यक्रम केर संचालन सेहो स्वयं राधा मंडल आ संङोर नाटकक लेखक तथा मिनाप-जनकपुर कलाकार प्रकाश प्रेमी द्वारा भेल।
एहि गरिमामय कार्यक्रम मे मैथिली पत्रकारिता सँ जुड़ल अनेको पत्रकार स्रष्टा लोकनि केँ सम्मानित सेहो कैल गेल छल। सम्मानित पत्रकार समाज मे मकालू टेलिविजन सँ नविन कर्ण, हिन्दुस्तान केर जोगबनी प्रतिनिधि वरुण मिश्र, उज्यालो दैनिक केर जितेन्द्र ठाकुर, कान्तिपुर राष्ट्रीय दैनिक केर अबधेश झा, नागरिक – पूर्वेली केर संपादक अजित तिवारी आर नागरिक एफ एम केर निर्देशक अरविन्द मेहता शामिल छलाह। तहिना मैथिल महिला समाज केर उत्थान मे निरंतर योगदान देनिहारि मैथिलानी वंदना चौधरी, रिंकी झा, माफी झा, संझा यादव, सरिता झा, राधा मंडल तथा मीना झा केँ सम्मानित कैल गेल।
आयोजक समिति केर सक्रिय सदस्या लोकनि द्वारा प्रत्यक्ष सांस्कृतिक कार्यक्रम केर प्रस्तुति सेहो दर्शक लोकनि द्वारा खूब प्रशंसित भेल। स्वागत गीत रिंकी झा तथा रंजना झा द्वारा प्रस्तुत कैल गेल। मैथिली लोकगीत संग प्रीति झा मंच पर प्रस्तुति देलीह। ममता रानी आ दयारानी आमात्य द्वारा मैथिल पिछड़ावर्ग महिला समाज केर सांस्कृतिक झाँकी सहित नगर परिक्रमा करैत कार्यक्रम मे सहभागिता एहि बेरुक कार्यक्रमक एकटा खास विलक्षण प्रस्तुतिक रूप मे गानल गेल।
सांस्कृतिक कार्यक्रमक संग महिला मे घरैया लूरि केँ प्रोत्साहित करबाक लेल पेन्टिंग सँ लैत सिक्की कला आदिक संवर्धन-संरक्षण हेतु सेहो निरन्तर प्रयास होइत रहल अछि। एहि बेर सकुन्तला साह केर नेतृत्व मे सिक्की सँ बनल समान मौनी, पौती, दीप-स्टैन्ड, आदि केर प्रदर्शनी कैल गेल छल। श्रीमती साह द्वारा एहि कला केँ प्रशिक्षण नव पीढी मे करबाक सेहो वचनबद्धता प्रकट कैल गेल छल।
वृहत् मधेसी नागरिक समाज केर केन्द्रीय अध्यक्ष सूर्यनाथ सिंह द्वारा कार्यक्रमक संयोजन केर भरपूर प्रशंसा कैल गेल आ मधेसी-उत्पीडित-पिछड़ल समाज केरर उत्थान मे एहि तरहक कार्यक्रम बड पैघ योगदान देत ताहि तरहक विश्वास सेहो प्रकट कैल गेल छल। संपूर्ण कार्यक्रम मे संगीत संयोजन राजेश राय केर टोली द्वारा तथा सांस्कृतिक मंचक संयोजन राधा मंडल द्वारा कैल गेल छल।
कार्यक्रमक संयोजिकाक संग अध्यक्षता स्वयं वसुन्धरा झा द्वारा कैल गेल। मैथिली जिन्दाबाद सँ बात करैत ओ समस्त सहयोगी समाज प्रति धन्यवाद ज्ञापन करैत अत्यन्त कम समय मे अत्यधिक सहयोग तथा प्रोत्साहन लेल श्रीमती राजलक्ष्मी गोल्छा, ताराचन्द खेतान, दीनबन्धु गोयल, पवन शारडा, वैष्णवी पुस्तक भंडार केर आनन्द पाण्डे, पूनम देव तथा ई. प्रेमचन्द्र झा केँ विशेष धन्यवाद ज्ञापन केलीह।
आगामी समय मे सेहो एहि कार्यक्रमक महत्व एतबे गणनीय होएबाक पूर्ण आशा संपूर्ण विराटनगर समाज द्वारा राखल जा रहल अछि। स्रोत; मैथिली जिन्दाबाद


text:
इन्द्रधनुष
आकाश मे संध्या समय पूर्व दिशा मे तथा प्रात:काल पश्चिम दिशा मे, वर्षा के पश्चात् लाल, नारंगी, पीला, हरा, आसमानी, नीला, तथा बैंगनी वर्णक एक विशालकाय वृत्ताकार वक्र कख्नु-कख्नु दिखाई देएत अछी। ई इंद्रधनुष कहलावै अछी। वर्षा अथवा बादल मे पानी क सूक्ष्म बूँदसभ अथवा कण पर पडै वाला सूर्य किरणसभ क विक्षेपण (डिस्पर्शन) ही इंद्रधनुष के सुंदर रंगसभ क कारण छी। सूर्य क किरणसभ वर्षा क बूँदसभ से अपवर्तित तथा परावर्तित होए के कारण इन्द्रधनुष बनैत अछी। इंद्रधनुष सदा दर्शक क पीठ के पाछा सूर्य होए पर ही दिखाई पडैत अछी। पानी के फुहारे पर दर्शक के पाछा से सूर्य किरणसभ के पडै पर सेहो इंद्रधनुष देखल जा सकैत अछी।


text:
रानी चेन्नम्मा
रानी चेनम्मा (कन्नड: ಕಿತ್ತೂರು ರಾಣಿ ಚೆನ್ನಮ್ಮ) (१७७८ - १८२९) भारत क कर्नाटक के कित्तूर राज्यक रानी छल । सन् १८२४ मे (सन् १८५७ क भारतक स्वतन्त्रताक प्रथम सङ्ग्राम सँ ३३ वर्ष पूर्व) ओ हडप नीति (डाक्ट्रिन अफ लेप्स) क विरुद्ध अंग्रेजसभ सशस्त्र संघर्ष केने छल । सङ्घर्षमे ओ वीरगतिक प्राप्त भेल। भारतमे उनका भारतक स्वतन्त्रताके लेल सङ्घर्ष करवाली सबसँ पहिल शासकमे उनकर नाम लेल जाएत अछि ।
रानी चेनम्माके साहस एवम् उनकर वीरताके कारण देशक विभिन्न हिस्सासभ खासक कर्नाटकमे उनका विशेष सम्मान प्रदान अछि आ उनकर नाम आदरक साथ लेल जाएत अछि । झांसीक रानी लक्ष्मीबाईके सङ्घर्षके पहिले रानी चेनम्मा युद्धमे अंग्रेजसभके पराजित क देने छल । मुदा उनका युद्धमें कामयाबी नै मिलल आ उनका कैद करि लेल गेल छल । अंग्रेजके कैदमे रानी चेनम्माक निधन भ गेल ।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- स्वाधीनता आन्दोलन आ नारी चेतना शक्ति (मधुरिमा)


text:
देखु वीडियो-
नवका- पुरनका लेख सर्च करु...
मधुबनी लिटरेचर फेस्टिवल मे श्लोका (एम टीवी 'हसल' फेम) केर रैप शो
मधुबनी लिटरेचर फेस्टिवल एकटा उत्सव अछि, एकटा एहन उत्सव जाहिमे लाल, पियर, हरियर, गुलाबी सभ रंगक सामंजस्यता अछि। किएक हमरा सभ जाहि समाजमे रहैत छी एकर यएह विशेषता अछि तेँ लोक-वेद, शास्त्रीय परम्परा सँ ल' क' आजुक नब आ आधुनिक गीत-संगीतक शैली रैप धरिक रस एहिमे संहियायल अछि।
मधुबनी लिटरेचर फेस्टिवलक एहि शुभ संध्यामे सभ गोटेक स्वागत अछि।
स्थान : राजनगर, नौलखा कैम्पस
तिथि : 27 दिसम्बर 2019
समय : 5 बजे साँझ सँ।
देखु वीडियो-
देखु वीडियो-
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
सोशल नेटवर्किंग साइट
पिछला दिन गप्प भेल रहय जे कोन नेटवर्किंग साइट अछि जे बेसि लोकप्रिय अछि आओर भरोसा लायक अछि. आई एकटा पत्रिका मे ओकर बारे मे किछ-किछ जवाब सेहो मिलि गेल. मुदा मन नहिं भरल. संतुष्ट नहिं भेल. अहां सभ के किछ संदेश... कमेंट सेहो मिलल अछि. बेसि लोक के कहनाय छनि जे फेसबुक नीक अछि. किछ लिंकड इन के बारे मे सेहो कहलखिन्ह. मुदा पत्रिका मे छपल रिपोर्ट के मुताबिक सभस लोकप्रिय ऑर्कुट अछि. दिसंबर 2008 मे ऑर्कुट सं एक करोड़ 28 लाख लोक जुड़ल जे कि दिसंबर 2007 के तुलना मे 81 प्रतिशत बेसि अछि. ऑर्कुट के बाद सभ सं बेसि लोक करीब 40 लाख फेसबुक सं जुड़लाह. तेसर नंबर पर रहल भारत स्टूडेंट डॉट कॉम. एकरे संग हाई 5 के सदस्य के संख्या सेहो काफी बढ़ल अछि. मुदा बिगअड्डा...पर्फस्पॉट सभ के सदस्य संख्या मे कमी आएल अछि. एहि खबर मे जे होए मुदा कइ गोटे के कहनाय छनि जे ऑर्कुट पर आब चिरकुटई बेसि होए लागल अछि. छात्र लोकनि... नवयुवक लोकनि के लेल ई त नीक अछि मुदा काम काज वाला प्रोफेशनल नेटवर्किंग वाला लोक लिंकडइन के प्रेफर करय छथिन्ह. सिलिकन इंडिया सेहो तेजी सं बढ़ि रहल अछि. ओना हम ऑर्कुट... सिलिकन इंडिया ... फेसबुक आओर लिंकिडइन सभ सं जुड़ल छी. अहां कोन सं जुड़ल छी ? बताएब.
सदस्यता लें टिप्पणियाँ भेजें (Atom)


text:
नव दिल्ली. भारतक राजधानी दिल्ली मे मैथिली लोक रंग (मैलोरंग ) द्वारा आयोजित पंचदिवसीय मलंगिया नाट्य महोत्सवक पाँचम आ अंतिम नाटक 'ओरिजनल काम' केर सफलतापूर्वक संपादन भेल. मंच संचालक ऋषि कुमार झा नाटक प्रारंभ हेबा सं पूर्व आजुक पाहुन जे पी सिंह कें मंच पर आमंत्रित क' हुनका मैलोरंगक वरिष्ठ रंगकर्मी पवन कान्त झाक हाथे पुष्पगुच्छ आ प्रतीक चिन्ह सं सम्मानित करौलनि आ तत्पश्चात पाहुनक करकमल सं मैथिली रंगमंच, टीवी सीरियल आ फिल्म मे स्थापित अभिनेता आ युवा रंगकर्मी नीलेश दीपक कें 'रंगकर्मी श्रीकान्त मंडल सम्मान-2012' सं सम्मानित करौलनि. सम्मान प्राप्तिक क्रम मे नीलेश दीपक अपन अभिनय शुरुआत करबाक श्रेय मलंगियाजी कें देइत कहलनि जे धन्य छी हमरा लोकनि जे मलंगियाजी सन नाटककार कें लिखल नाटक मे अभिनय करबाक अवसर प्राप्त होइत अछि. मैलोरंग द्वारा पूर्व नियोजित नाटक अपन पूर्वनिर्धारित समय सं प्रारंभ भेल. दर्शकक उपस्थिति सं प्रेक्षागृह खचाखच भरल छल आ नाटक संपन्न हेबा काल धरि चुँइ शब्द नै कियो बाजल, बाजल त' मात्र थोपड़ी पर थोपड़ी आ लागल त' मात्र ठहक्का पर ठहक्का.
ठेंठ देहाती टोन मे मैथिली, हिन्दी आ अंग्रेजी संवादक समावेश बेस रोचक रहल जे कखनो हँसबा पर आ छनहि मे कनबा पर सेहो विवश करैत छल. ई नाटक गामक ओहि परिवारक समस्या पर आधारित छैक जत' ज्ञानक अभाव मे घरक मुखिया छोड़ि कियो ई निर्धारित नहि क' पबैत अछि जे कोन काज केर प्राथमिकता कखन देल जाय वा कोन काजक नहि अर्थात ओरिजनल काम कोन छैक आ कोन समय पर कोन काज अत्यावश्यक. मलंगिया जीक नाटकक विशिष्टता ई छनि जे ग्रामीण परिवेशक ओहि विषय वस्तु कें सभक सोझा आनि रखै छथि जे कतबहु दिनक बाद मंचित होइत देखब तहियो वर्तमाने परिस्थितिक आभास कराओत. एहने सन किछु आभास ओरिजनल काम केर सन्दर्भ मे सेहो कहल जाय, जुग कतबहु आधुनिक भ' गेल हो मुदा ई गूढ़ गप्प एखनो धरि देखबा मे अबैत अछि से मात्र ग्रामीणे परिवेश मे नहि अपितु शहरी वातावरण मे सेहो दृष्टिगोचर होइत अछि. उक्त विषय पर मंचित एहि नाटकक निर्देशक छलाह प्रकाश झा, मुख्य नायकक भूमिका मे मुकेश झा (कम्पनी), नायिका ज्योति झा (स्त्री), अनिल मिश्रा (सफीक), प्रवीण कश्यप (उचितलाल), अमरजी राय (जीवलाल), अमित अकेला (शिवलाल), राधाकान्त (खूबलाल), राजीव मिश्रा (चन्द्रकान्त), दीपक ठाकुर (भगता), सोनिया झा (दारोगा) आ रॉकस्टार झा (गुरु)। भगैत आ रीदम-रमेश मल्लिक, ध्वनि संयोजन-राजीव मिश्रा, गायन-रॉकस्टार झा, अमरजी राय, अमित अकेला. उपरोक्त सभ कलाकार अपन अपन चरित्र कें पूर्ण इमानदारीक संग प्रस्तुत केलनि जकर सभस' पैघ प्रमाण छल जे दर्शक दीर्घा दिस स' अनवरत थोपड़ीक गड़गड़ाहटि. नाटक संपन्न भेलाक उपरान्त मैलोरंग दिस सं अभिनेता मुकेश झा आ ऋषि कुमार झा एहि आयोजन कें सफल बनेबा मे महीनो सं लागल कार्यकर्ता आ दूर-दूर स' आयल संस्था जे एहि महोत्सव मे भाग नेने छलाह हुनका लोकनिक आभार व्यक्त करैत समस्त दर्शक आ मीडियाकर्मीक सेहो आभार व्यक्त केलनि. (Report/Photo: मनीष झा 'बौआभाइ')


text:
इतिहास कें ल' बड़का-बड़का बात सुनैत जेहन लगैत हो मुदा कलकत्ता प्रवासी लोकनि इतिहास बनैत देखलनि. अवसर छल 'नवआयाम' दिस सं 'कनफुसकी' नाटकक मंचन केर. रबीन्द्र भारती विश्वविद्यालय जोड़ासांको ठाकुरबाड़ी सं लागल रथीन्द्र मंच प्रेक्षागृह मे महानगरक रंगप्रेमी लोकनि उमड़ि पड़ल छलाह. भाषा-संस्कृति लेल ठाढ़ भेल 'नवआयाम' केर ई पहिल प्रस्तुति ने मात्र रंगमंचीय जगतक धियान अपना दिस आकर्षित केलक अपितु एक्कहि चोट मे कतिपय समस्याक समाधान द' गेल.
टूटल मिथ, एक संग अनेक महिला कलाकारक आमद
मैथिली रंगमंच कें ल' ई मिथ रहल अछि जे एतय महिला कलाकार नै भेटि पबैत अछि. आंगुर पर गिनल जा सकबा योग्य मैथिलानी कलाकार मैथिली रंगमंच पर सक्रिय देखल जाइत रहल छथि. कलकत्ताक बात करी त' एक सं दूटा महिला पात्र भेने नाटक मे बंगाली महिला कलाकार कें उतारब मजबूरी बनल देखल जाइत छल. बीतल लगभग दू दशक सं रंगमंच ओ कला क्षेत्र मे काज क' रहल किरण झा कें ई बात खटकैत रहल छल.
जखन हुनका निर्देशन मे रूपेश त्योंथ लिखल नाटक 'कनफुसकी' केर तैयारी शुरू भेलै त' ई अद्भुत संयोग रहलै जे ओ ई नाटक सम्पूर्ण रूप सं मैथिलानी प्रतिभा द्वारा मंचित करबाक ने मात्र निर्णय लेलनि अपितु एकरा एकटा चैलेंज कें रूप मे देखैत ऐतिहासिक डेग बढ़ओलनि. उल्लेखनीय अछि जे पुरुष भूमिका जे कि नाटक मे बेसी छल से सब महिला कलाकार द्वारा सफलतापूर्वक खेलल गेल.
जखन हुनका निर्देशन मे रूपेश त्योंथ लिखल नाटक 'कनफुसकी' केर तैयारी शुरू भेलै त' ई अद्भुत संयोग रहलै जे ओ ई नाटक सम्पूर्ण रूप सं मैथिलानी प्रतिभा द्वारा मंचित करबाक ने मात्र निर्णय लेलनि अपितु एकरा एकटा चैलेंज कें रूप मे देखैत ऐतिहासिक डेग बढ़ओलनि. उल्लेखनीय अछि जे पुरुष भूमिका जे कि नाटक मे बेसी छल से सब महिला कलाकार द्वारा सफलतापूर्वक खेलल गेल.
रविदिन 21 अप्रील कें आयोजित कार्यक्रम मे 45 मिनट अवधिक कनफुसकी नाटक अप्रतिम मंचीय सफलता अर्जित केलक. प्रेक्षागृह मे बेर-बेर थोपड़ीक स्वर गुंजैत रहल त' ओतहि दर्शकक दुर्लभ सपोर्ट देखल गेल. नाटक समाप्तिक बादो लोक कलाकार लोकनिक उद्गार सुनबाक लेल सीट पर बनल रहलाह.
की अछि 'कनफुसकी' नाटकक विषय-वस्तु
'कनफुसकी नाटक लगभग 15 साल पहिने रूपेश त्योंथ लिखने छलाह जे एकठाम प्रकाशितो भेल छल. स्पष्ट अछि जे एहि नाटक कें मंच धरि अबैत लंबा समय लागल अछि. कलकत्ता मे एतेक रास नाट्य दल अछैत किए एना भेल, ताहि पर फराक विमर्श भ' सकैत अछि.
टेलीफोन बूथ 'कलकत्ता कनफुसकी केन्द्र' केर इर्द-गिर्द नाटक चलैत अछि, जतय विभिन्न पात्र अबैत-जाइत संवाद माध्यम सं ने मात्र व्यंग्य करैत छथि अपितु दर्शक कें मनोरंजन करैत कतिपय सामाजिक संदेश देइत छथि. व्यंग्य रूपेश केर फेवरिट विधा रहल अछि आ ई नाटक व्यंग्य करैत कतेको ठाम दर्शक कें ने मात्र कनेक्ट करैत अछि बल्कि हंसबाक संगहि सोचबा पर मजबूर करैत अछि.
रूपेश त्योंथ 'कनफुसकी' नाटक कें समक्ष आनब सं ल' मंचन धरिक संपूर्ण क्रेडिट डायरेक्टर किरण झा कें देइत छथि जे मूल नाटक मे आमूल परिवर्तन क' दर्शक कें एकटा नीक शो देखओलनि. लेखक अपना दिस सं मूल कथानक ओ संदेश कें सुरक्षित रखैत जोड़-तोड़ लेल डायरेक्टर कें स्वतंत्र छोड़ने छलाह. इहो एक कारण रहल जे नाटक एतेक सफलता अर्जित क' सकल.
जें कि ई 'कनफुसकी' नाटकक पहिल मंचन छल, किताब अबैत एहि मे जरूरी सुधार ओ विस्तार देल जा सकैत अछि. फीडबैक कें धियान मे रखैत मैथिली मंच कें एकटा नीक नाटक देबाक प्रयास एखन जारी अछि. जाहिर अछि जे युवा लेखक रंगमंचीय जगत मे समधानल डेग बढ़ेबा हेतु सजग छथि. रूपेश त्योंथ ग्रामीण रंगमंच पर विभिन्न तरहक बैकस्टेज काज करैत अभिनय धरि केने छथि. हिनक ओ अनुभव नाट्य लेखन कें बेस प्रैक्टिकल बनबैत अछि.
कनफुसकी नाटकक कलाकार ओ किरदार
पहिनहुं उल्लेख कएल गेल अछि जे नाटकक सब भूमिका मैथिलानी कलाकार द्वारा निमाहल गेल. मेकअप आ अभिनयक जुगलबंदी मे ई अकानब कठिन रहल जे पुरुष भूमिका मे महिला छथि! एहि सं स्पष्ट भेल अछि जे हमरा सभक बीच प्रतिभाक कोनो कमी नै अछि. इमानदारीपूर्वक प्रयास हो त' एक्सक्यूज़ सब फुइस-फटक्का साबित होएत. कम सं कम कलकत्ता रंगमंच पर महिला कलाकारक कमी केर ढोल अबस्से फूटल साबित भेल अछि.
कलाकार आ किरदार: सत्या झा (जीबछ), अनुराधा मिश्र (फुलकुम्मरि), मेनका ठाकुर (खबरी), जयलक्ष्मी झा (मोहना आ किसुन गुंडा), अनु दास (लाल काकी) ओ संगीता मिश्र (पंडीजी) अपन अभिनय सं दर्शक कें प्रभावित केलनि.
कनफुसकी केर ट्रैक गीत आशीष कुमार झा केर स्वर मे छल त' बैकग्राउंड सं भगवतीक गीत पूनम दास केर स्वर मे छल. रेडियो जॉकी (उपिन्दर उटपटांग) केर स्वर लेखक रूपेश त्योंथ केर छलनि. मंच ओ लाइट व्यवस्था रथीन्द्र मंच केर त' बैकग्राउंड स्कोर 'अशोक दा' केर छलनि.
सुशीला चौधरी कला प्रोत्साहन पुरस्कार
नाट्य क्रियाकलाप कें जियओने रखबा हेतु नव प्रतिभाक आगमन आ तकरा उचित प्रोत्साहनक जरूरति महसूस करैत बीतल वर्ष सं किरण झा अपन माएक नाओ पर वार्षिक पुरस्कार शुरू केने छथि. एहू साल नव प्रतिभा अनुष्का ठाकुर, आयुषी ठाकुर, सिमरन मिश्रा, स्मृति झा कें नृत्य आ आशीष कुमार झा कें गायन हेतु श्रीमती सुशीला चौधरी कला प्रोत्साहन पुरस्कार देल गेल. कलाकार लोकनि मंच पर अपन प्रस्तुति सेहो देलनि.
नाट्य क्रियाकलाप कें जियओने रखबा हेतु नव प्रतिभाक आगमन आ तकरा उचित प्रोत्साहनक जरूरति महसूस करैत बीतल वर्ष सं किरण झा अपन माएक नाओ पर वार्षिक पुरस्कार शुरू केने छथि. एहू साल नव प्रतिभा अनुष्का ठाकुर, आयुषी ठाकुर, सिमरन मिश्रा, स्मृति झा कें नृत्य आ आशीष कुमार झा कें गायन हेतु श्रीमती सुशीला चौधरी कला प्रोत्साहन पुरस्कार देल गेल. कलाकार लोकनि मंच पर अपन प्रस्तुति सेहो देलनि.
किरण झा मिथिमीडिया कें जनबैत छथि, नवांकुर कें मार्गदर्शन करबाक हेतु हम सदति तत्पर आ कटिबद्ध छी. जे कोनो प्रतिभा कें कला क्षेत्र मे आगू बढबाक हो से हमरा सं संपर्क मे रहि सकैत छथि. उचित मार्गदर्शनक संग हम सब नबका कें अवसर सेहो प्रदान करबाक लेल समर्पित छी. एहि अवसर पर नाटक मे भाग लेनिहार समस्त लोकनि कें 'नवआयाम प्रतिभा सम्मान' देल गेलनि.
कार्यक्रम 'सखी-बहिनपा' केर सौजन्य सं भेल छल जे कि महानगर मे जबरदस्त उपस्थिति दर्ज केलक. काठमांडू सं मुख्य अतिथिक रूप मे आएल आरती झा ओ सुनीता धनानिया कें अभिनंदन पत्र द' सम्मानित कएल गेलनि. एहि अवसर पर हिमाद्री मिश्र आ देवरती अपन गायन सं अमिट छाप छोड़लनि.
कार्यक्रमक ऑनलाइन पार्टनर योदादी छल त' ओतहि मिथिमीडिया द्वारा मीडिया सहयोग प्रदान कएल गेल छल. महानगरक कतिपय अखबार एहि कार्यक्रम कें प्रमुखता सं कवर केलक. संस्थाक कार्यकारी शीतलेन्द्र झा कहैत छथि, कनफुसकी आब जगजियार भेल अछि आ आशा करी जे भाषा-संस्कृति क्षेत्र मे नवआयाम निस्सन काज सब करैत रहत.
(मिथिमीडिया एंड्रॉएड ऐप हेतु एतय क्लिक करी. फेसबुक, ट्विटर आ यूट्यूब पर सेहो फ़ॉलो क' सकै छी.)
(मिथिमीडिया एंड्रॉएड ऐप हेतु एतय क्लिक करी. फेसबुक, ट्विटर आ यूट्यूब पर सेहो फ़ॉलो क' सकै छी.)


text:
नवका- पुरनका लेख सर्च करु...
मधुबनी पेंटिंग पर ज़ोर
बिहार सरकार मधुबनी पेंटिंग... मिथिला पेंटिंग के बढ़ावा देबय लेल पूरा जोर लगाबय जा रहल अछि. सरकार के कोशिश एकरा दुनिया भर मे स्थापित करय के... लोकप्रिय बनाबय के आओर एकर कलाकार के एकटा नवका पहचान दिलाबय के अछि.
एहि लेल सरकार एहि मास 22 मार्च सं साल भर मनाबय जा रहल बिहार उत्सव के मौका पर देश भर मे मिथिला पेंटिंग के जमिsक प्रचार-प्रसारकरत. पटना के संग दिल्ली आओर दोसर शहर मे प्रदर्शनी लगाएल जाएत.
एकर झलक अहां पटना के गांधी मैदान आओर दिल्ली मे सेहो देख सकय छी. कलाकार सभ सं व्यक्तिगत रूप सं भेंटघांट सेहो करि सकय छी. जे अपन करियर एहि क्षेत्र मे बनाबय चाहय छथिन्ह हुनकर मार्गदर्शन सेहो कएल जाएत.
एकरे संग सरकार पर्यटन के क्षेत्र मे काफी प्रगति के देखैत राज्य के सभ पर्यटक स्थल पर मिथिला पेंटिग लगाबय के सेहो विचार करि रहल अछि. पर्टयन के इ हाल अछि जे गोवा सं बेसि पर्यटक बिहार आबि रहल छथिन्ह.
सरकार के कोशिश एहि ट्रेंड के भुनाबय के अछि. सरकार हर ठाम मधुबनी पेंटिंग के लगाबय के संग-संग एहि बारे मे पर्यटक के पूरा जानकारी देबय... पेंटिंग बिक्री के सेहो इंतजाम करि रहल अछि.
एहि सं कलाकार के अपन मेहनत के उचित कीमत मिलतन्हि. कोशिश बीचक दलाल के... ब्रोकर के हटाबय के सेहो अछि. एहन व्यवस्था कएल जाएत जेहि सं लोक डायरेक्ट कलाकार सं पेंटिग खरीदताह.
सरकार एकटा आओर कोशिश ग्रामीण पर्यटन के विकास के रूप मे करि रहल अछि. एहि मे बाहर सं आबय वाला लोक के गाम-घर के रहन-सहन... खान-पान... कला-संस्कृति के बारे मे बताएल जएतन्हि. गाम के लsजाsक कलाकार के मधुबनी पेंटिंग बनाबैत देखाएल जएतन्हि.
मधुबनी पेंटिंग के म्यूजियम बनाएल जाएत...बिक्री केंद्र खोलल जाएत. एहि सभ के देखैत लगैत अछि जे मिथिला पेंटिंग के दिन फेर सं बहुरत. लोक सभ के सेहो एकर विकास मे सहयोग करबाक चाही.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
जेना लागल जे बरख फुस्स द' बीति गेल. बेसी दिन नहि भेल अछि नियारला...जे वेब माध्यम सं मैथिलीक सेवा करब. एहन नहि अछि जे मैथिलीक सेवा मे एक्के बरख भेल अछि. मोनो नहि अछि कहिया सं मातृभाषाक प्रति अनुराग जागल. किशोरवय मे प्रवास आ बंगभूमि केर वातावरण हमरा मैथिलीक बेसी निकट ल' गेल. लगभग डेढ़ बरख पहिने मिथिला-मैथिली हेतु एक विचार गोष्ठी आयोजित भेल छल. ओतय बजबाक -सुनबाक अवसर भेटल. कोलकाता केर एक अति सक्रिय मैथिल अपन बात रखैत बाजल छलाह—नवतुरिया मैथिलक मैथिली आ मिथिला प्रति लगाओ केर पता एही सं चलैत अछि जे रूपेश त्योंथ सन युवक लगभग दू बरख बाद कोनो गोष्ठी मे भेटलाह अछि. की एहना मे मैथिली-मिथिलाक भविष्य नीक होयत? ई प्रश्न हमरा हीया मे भीतर धरि धंसल. सत्ते किछु समय सं व्यक्तिगत दउग-भाग मे कलकतिया मैथिल क्रियाकलाप सं फटकी भ' गेल छलहुं. सोचल जिनगीक दउग-भाग बढबे करत...कम नहि होयत. एहना मे मैथिलीक प्रति अपन दायित्व निमाहबा हेतु किछु करय पडत. एहना मे वेब माध्यमे मैथिली सेवा केर बात अभरल आ किछु सहयोगियो सभ संग देबाक बात कहलनि. एतहि सं मिथिमीडिया हेतु सोचब आ किछु करब शुरू कयल. पनरह अगस्त २० १ २ कें औपचारिक शुरुआत कयल. तखन बहुत गोटे संग मे छलाह आ एखनो किछु गोटे संग मे छथि.
आरम्भहि सं मिथिमीडिया कें पाठक केर जे प्रेम भेटलैक से कोनो अन्य मैथिली वेब पोर्टल लेल दुर्लभे. देश-विदेश मे पसरल मैथिल बेर-बेर मिथिमीडिया पर आबि हालचाल आ मैथिली साहित्य केर आस्वादन करैत रहलाह. मिथिमीडिया केर लोकप्रियता केर प्रमाण देबाक आवश्यकता नहि बुझैत छी. वेब पर उपस्थित मैथिली पाठक एहि सभ सं भिज्ञ छथि. तखन एक-आध उदाहरण प्रस्तुत क' रहल छी—
मिथिमीडिया केर औपचारिक शुरुआत केर किछुए दिनक बाद कोलकाताक लोकप्रिय दैनिकपत्र सन्मार्ग जनगणना मे मैथिलीक स्थिति पर अपन सर्वे आ समाचार लेल जाहि दू मैथिल कें संपर्क कयलक ताहि मे एक हमहूं छलहुं. अपन सर्वे आ समाचार मे मिथिमीडियाक उल्लेख सेहो कयने छल. संगहि मैथिलीक उत्तम पत्रिका मिथिला दर्शन केर मइ-जून २०१३ अंक मे उदय नारायण सिंह 'नचिकेता' अपन आलेख मे मिथिमीडिया कें मैथिलीक लोकप्रिय पोर्टल बतओलनि अछि. एकर संगहि ज्ञात -अज्ञात अनेक मंच पर मिथिमीडिया चर्चित प्रशंसित होइत रहल अछि.
एक बरखक भीतर मिथिमीडिया बहुतो नूतन परिभाषा गढ़लक अछि. जाहि रूपें एहि पोर्टल पर युवा साहित्यकार लोकनि रूचि देखओलनि आ अपन रचनादि पठओलनि से उत्साहवर्धक. हमरा सभ शुरुए सं युवा साहित्यकार लोकनिक रचना प्रमुखता सं प्रकाशित करैत रहलहुं अछि. नव रचनाकारक रचना पत्र-पत्रिकादि मे बहुत कठिन सं स्थान पबैत छैक. एहि बात कें धियान रखैत नवतुरिया कें उत्साहवर्धन करब हमर सभक पहिल काज रहल अछि. साहित्यक विभिन्न विधा केर रचनाक संगहि साक्षात्कारक जे श्रृंखला मिथिमीडिया पर शुरू भेल अछि सेहो इतिहास मे कहियो ने भेल छल. कम-सं-कम वेब पर त' नहिये. ई सभ मिथिमीडिया टीम केर उपलब्धिये ने अछि! हमरा सभ टीम भावना सं काज करैत आबि रहल छी. एकसर सं कखन टीम बनि गेल मिथिमीडिया, सेहो अचंभित करैत अछि. जे अनुभव मिथिमीडिया केर संचालन-सम्पादन मे भेल अछि आ भ' रहल अछि से बेस आनंद प्रदान करैत अछि.
सभ सं उल्लेखनीय हमर टीम आ टीमक पत्रकार-साहित्यकार लोकनि छथि. हिनका सभक प्रयास बिनु मिथिमीडिया एतेक बेसी लोकप्रिय किन्नहुं ने बनि सकैत छल. आरम्भहि सं जाहि तरहें चन्दन कुमार झा, भास्कर झा, प्रकाश झा, मनीष झा 'बौआभाइ', गुंजन श्री, किशोर ठाकुर, सोनू कुमार झा आदि अनेक सहयोगी विभिन्न माध्यमे मिथिमीडियाक लोकप्रियता बढबैत रहलाह. एकर संगहि अनेक ठाम केर मैथिली सेवी लोकनिक परामर्श आदि सेहो हमरा लोकनि मे नव उर्जा भरैत रहल.
एहि एक बरख मे बहुत किछु बदलि गेल अछि. बदलत किए ने? परिवर्तन संसार केर नियम जे छै...! सभ सं उल्लेखनीय परिवर्तन त' ई अछि जे मिथिमीडिया आब ब्लॉगर पर उपलब्ध अछि. पहिने कस्टम डोमेन लेल गेल छल मिथिमीडिया डॉट कॉम जे आब मिथिमीडिया डॉट ब्लॉगस्पॉट डॉट कॉम मे परिणत भ' गेल. किछु शुभचिंतक लोकनि एहि कें ल' चिंतित भ' गेल छथि. मुदा हम अपन सभ शुभचिंतक आ पाठक लोकनि कें आश्वस्त करैत छी जे एहि सं मात्र एड्रेस परिवर्तित भेल अछि उद्देश्य नहि. हमरा लोकनि जाहि कटिबद्धता सं आरम्भ कयने छलहुँ, ओहि पर अडिग छी. परिवर्तन त' होइते रहैत छैक...ओहि परिवर्तनक संग अनुकूलित भ' पुनः डेग बढबय पडैत छैक. कोनो पत्र-पत्रिका ओ वेब पोर्टल लेल पाठक प्राण होइछ आ जा पाठक जुडल छथि मिथिमीडिया जिबैत रहत.
पाठक ओ अपन सभ सहयोगी आ जुडल रचनाकार लोकनिक प्रति आभार प्रकट करैत नूतन बरख आ नूतन चुनौतीक संग आओर बेसी कार्य अवसर ल' आबय ताहि शुभकामना संग बधाइ. जय मैथिली!
— रूपेश त्योंथ संस्थापक /सम्पादक


text:
पटना/ कलकत्ता. मैथिलीक निस्सन साहित्यकार जीवकांत केर निधन सं साहित्य जगत मे शोक पसरि गेल अछि. जीवकांत केर निधन आइ (बुधदिन, ११ सितम्बर २०१३) कें इंदिरा गाँधी आयुर्विज्ञान संस्थान, पटना मे दिनक १ बजे हृदय गति रुकला सं भ' गेलनि. अंतिम संस्कार हुनक गाम ड्योढ़ मे काल्हि हेतनि.
मैथिली साहित्य मे हिनक कलम आबाध चलैत रहल अछि. वर्ष १९९८ मे हिनका काव्य संग्रह 'तकैत अछि चिडै' हेतु साहित्य अकादेमी पुरस्कार सं सम्मानित कयल गेल छल. कविताक अतिरिक्त ई उपन्यास आ कथा सेहो लिखने छथि. हिनक कविता एक दिस यथार्थ कें छुबैत छल त' दोसर दिस बाल साहित्य केर रचना सेहो कयलनि. बाल कविता लेल सेहो ई बेस लोकप्रिय छलाह. ई 'पिंजर प्रेम प्रकाशा' नामक आत्मकथा सेहो लिखने छथि जे मैथिलीक अमूल्य निधि अछि. हिनक निधन सं मैथिली साहित्यक अपूरणीय क्षति भेल अछि. ज्ञात हो जे हिनक जन्म २५ जुलाइ १९३६ कें भेल छलनि. अवकाशप्राप्त शिक्षक छलाह आ गामे मे रहि निरंतर साहित्य सृजन मे लागल छलाह.
(Report: अनमोल झा )


text:
क्योटो
क्योटो (京都市 Kyōto-shi?, उच्चारण [kʲjoːꜜto.ɕi] ( सुनी); UK: /kɪˈoʊtoʊ/, US: /kiˈoʊ-/, वा /ˈkjoʊ-/[१]) होन्शु टापुक मध्यमे अवस्थित जापानक एक महानगर छी । क्वामू शासन कालमे ई शहरकें 'हे यान जो' अर्थात 'शान्तिक नगर' कऽ संज्ञा देल गेल छल । ११हम शताब्दीधरि क्योटो जापानक राजधानी छल आ आजुक समयमे सेहो पश्चिमी प्रदेशक राजधानी छी । ई शहरकें आधुनिकीकरण तथा एकर पुनर्संरचनाक लेल सन् १८९० मे ई नगर संगे रहल बिवा तालकें लगभग ७ माइल लम्बा नहरद्वारा बान्हि एकरा आकर्षक बनाएल गेल । ई शहरकें आजुक समयमे सेहो हजारो वर्षक राजधानी कहल जाइत अछि ।
विशाल मन्दिरसभ, कलात्मक भवनसभक लेल क्योटो सम्पूर्ण जापानमे प्रसिद्ध अछि । एतय रेशमक कपडा, चिनिया माटिक वर्तन, खेलौना आ अन्य प्रकारक धातुकें बनल वर्तनसभक उद्योग अधिक विकसित अछि । ई जापानमे बौद्ध धर्मक सभसँ पैग केन्द्र छी ।
नाम[सम्पादन करी]
सन्दर्भ सामग्रीसभ[सम्पादन करी]
- ↑ "Kyoto or Kioto", Collins Dictionary, n.d., अन्तिम पहुँच २४ सितम्बर २०१४।
बाह्य लिङ्कसभ[सम्पादन करी]


text: कलकत्ता. मैथिली दिवसक अवसर पर जानकी सेवा संघ, कोन्नगर विद्यापति लेन, शास्त्रीनगर (शिवमंदिर लग) तीन दिवसीय आयोजन करय जा रहल अछि. एहि मास अर्थात दिसंबर २०, २१ ओ २२ तारीख कें कोन्नगर मे आने बेर जकाँ एहू बेर कार्यक्रम आयोजित अछि. नबोनारायण मिश्र एहि विषय मे जनतब देइत कहलनि जे २० आ २१ दिसंबर कें अष्टजाम नाम संकीर्तण होयत. रविदिन २२ दिसंबर कें भाखा प्रेमी ओ मैथिल बुद्धिजीवी लोकनि मैथिली हेतु विमर्श करबाक हेतु जुटताह. जनतबक अनुसार कार्यक्रम मे वरिष्ठ साहित्यकार रामलोचन ठाकुर, नवीन चौधरी, प्रो. शंकर झा, प्रफुल्ल कोलख्यान, जीबेन्द्र मिश्र आदि लोकनि उपस्थित होयताह. ज्ञात हो जे भाखा कें संविधानक अष्टम अनुसूचि मे स्थान भेटबाक अवसरक दिन प्रत्येक वर्ष मैथिल, मिथिला ओ मैथिली सं जुडल संस्थादि देश-विदेश मे विभिन्न कार्यक्रम आयोजित करैत अछि. (Report: मिथिमीडिया ब्यूरो)


text:
दरभंगा/नालंदा. दिल्लीक निजामुद्दीनक बाद आब बिहारमे भेल तब्लीगी जमातक (Tabligi jamaat) कार्यक्रम राज्य सरकारक परेसानी बढ़ा देने अछि 14 आओर 15 मार्चके नालंदा (Nalanda) जिलाक बिहारशरीफके शेखना मस्जिदमे भेल एकटा जमातमे लगभग 640 लोक शामिल भेल छल. अहि सूचनाक बाद एक संग नालंदा (Nalanda) आओर दरभंगा (Darbhanga) जिला प्रशासनक हाथ-पैर फूलल अछि. नालंदा जिला प्रशासन द्वारा पठायल गेल गोपनीय चिट्ठी सेहो चिंता बढ़ा देने अछि. अहि गोपनीय चिट्ठीमे कहल गेल अछि जे की 14 – 15 मार्चके नालंदा जिलाक बिहारशरीफक शेखना मस्जिदमे भेल एकटा जमातमे लगभग 640 लोक शामिल भेल छल, जाहिमे दरभंगाक सेहो 12 टा लोक छल.
एसएसपी बजलाह
दरभंगाक एसएसपी बाबू राम सेहो अहि बातक पुष्टि करैत कहलाह जे जमातमे शामिल दोसर जिलाक लोक कोरोना संक्रमित भेटल अछि. अहि सन्दर्भमे चिट्ठी भेटलाक बाद यहन डेग उठायल गेल आओर सभके मेडिकल सुरक्षामे राखल गेल अछि. जमातमे शामिल किछ लोकके डीएमसीएचके आइसोलेशन वार्डमे राखल गेल अछि आओर किछके घरमे क्वारंटाइन कयल गेल अछि.
न्यूज सोर्स: न्यूज18


text:
पटना । केंद्र सरकार क योजना क तहत बिहार मे 60टा नव थाना आओर खोलल जा सकैत अछि। पुलिस मुख्यालय जखन नव थाना लेल प्रस्ताव कए अंतिम रूप देलक त इ तथ्य सामने आयल जे बिहार मे मिथिला क्षेत्र आन क्षेत्र क मुकाबला मे काफी असुरक्षित अछि। आधिकारिक तौर पर भेटल जानकारी क अनुसार उत्तर बिहार मे पैघ स्तर पर सिक्योरिटी वैक्यूम अछि। मुजफ्फरपुर जिला मे इ सबस बेसी अछि। एहि आंकडा कए सामने एलाक बाद इ तय अछि जे उत्तर बिहार मे नव थाना क संख्या बेसी होएत। पटना जिला क संबंध मे भेटल जानकारी क अनुसार एहि ठाम केवल दूटा नव थाना खोलबाक प्रस्ताव अछि। पालीगंज क भीतरी इलाका मे दू ठाम एहन चिह्नित भेल अछि जाहि ठाम नव थाना शुरू कैल जा सकैत अछि।
सिक्योरिटी वैक्यूम आखिर होइत कि अछि, एहि सवाल पर पुलिस पदाधिकारी कहला जे सिक्योरिटी वैक्यूम ओ स्थिति अछि जखन कोनो इलाका थाना क परिधि स काफी दूर होइत अछि। समय पर ओहि ठाम पुलिसिंग क सुविधा देबा मे परेशानी होइत अछि। एहन मे केंद्र सरकार क खर्च पर अगिला तीन-चारि साल मे चरणबद्ध तरीका स सिक्यूरिटी वैक्यूम वाला इलाका मे थाना क निर्माण शुरू कैल जाएत। पहिल चरण मे ओहि इलाका कए प्राथमिकता देल जाएत जे सिक्यूरिटी वैक्यूम क लिहाज स बेसी महत्वपूर्ण अछि। एहि थाना क आधारभूत संरचना क सबटा खर्च केंद्र सरकार कए उठेबाक अछि, जखनकि पुलिसकर्मी क तैनाती पर होइवाला राशि राज्य सरकार कए वहन करबाक अछि। गृह विभाग पहिने स चरणबद्ध तरीका स 43 हजार पुलिसकर्मी क नियुक्ति क फैसला कए अपन मंजूरी द चुकल अछि। एहि लेल बिहार मे नव थाना लेल पुलिसकर्मी लेल पद सृजन क कोई समस्या नहि अछि।
जाहि जिला मे नव थाना शुरू करबाक अछि प्रस्ताव : मुजफ्फरपुर, सीतामढ़ी, मधुबनी, शिवहर, सहरसा, सुपौल, मधेपुरा, पूर्णिया, सुपौल, मुंगेर, जमुई, बांका, लखीसराय, मुंगेर, गया, पटना, रोहतास, नवादा व कैमूर।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मधेपुरा । कोशी प्रमंडलक खस्ताहाल सडक पर आब संग्राम शुरू भ गेल अछि। सडक लेल लोकसब सडक पर उतरि गेलाह अछि। सडक एकटा एहन मुद्दा बनि गेल अछि जे एकर मांग जनांदोलनक रूप ल लेलक अछि। एनएच 106 और एनएच 107 क जर्जर स्थिति स त्रस्त आमजन मधेपुरा मे विशाल जन आंदोलन क शंखनाद क देलथि अछि। 16 अगस्त कए विशाल आक्रोश मार्च निकलल। हजार स बेसी लोक एक ठाम जमा भ सरकार स सड़क बनेबाक अपील केलथि।
आक्रोश मार्च बीपी मंडल स्टेडियम स शुरू भ कए बस स्टैंड, कॉलेज चौक, मस्जिद चौक, सुभाष चौक, कर्पूरी चौक, पूर्वी बायपास होइत वापस बीपी मंडल स्टेडियम पहुंचल। एहि आक्रोश मार्च मे बूढ स बच्चा आ महिला स पुरुष धरि शामिल छल। मात्र दू दिन पहिने सोशल मीडिया पर शुरू भेल इ अभियान एतबा पैघ आंदोलन क स्वरूप लेत तकर उम्मीद प्रशासन कए सेहो नहि छल। लोकक संख्या देख प्रशासन सेहो सचेत भेल अछि।
प्रशासन सेहो मानैत अछि जे धीरे-धीरे एहि आंदोलन मे काफी लोक आ संगठन जुडि रहल अछि। एहि जन आंदोलन कए डॉक्टर क संस्था, इंडियन मेडिकल एसोसिएशन, जिला अधिवक्ता संघ, व्यापार संघ, प्राइवेट स्कूल एसोसिएशन, जिला स्वर्णकार संघ, विभिन्न सांस्कृतिक संगठन आ जिला ई-रिक्शा संघ अपन समर्थन द चुकल अछि।
शनिदिन जन आंदोलन क अगिला चरण क तहत कला भवन मे आम सभा क आयोजन होयत। आमसभा मे सहरसा व्यापार संघ, मुरलीगंज व्यापार संघ क प्रतिनिधि शामिल हेताह। ओहि आमसभा मे पूर्णिया, सिंहेश्वर, सोनवर्षा आ ग्वालपाड़ा आदि जगह स सेहो लोक शामिल हेताह। आमसभा मे आगू क रणनीति तैयार कैल जाएत। प्रशासनक नजरि एहि बैसार पर अछि।
एहि स पूर्व आक्रोश मार्च स पहिने एकटा प्रतिनिधिमंडल मुख्यमंत्री क नाम संबोधित पत्र डीएम क अनुपस्थिति मे एडीएम शिव कुमार शैव कए सौंपलक अछि। पत्र मे मुख्यमंत्री स सड़क निर्माण लेल आवश्यक पहल करबाक अनुरोध कैल गेल अछि। देखबाक चाही जे आमजन क एहि जनांदोलन पर सरकार केतबा ध्यान दैत अछि।


text:
बंबइ. विद्यापतिक जीवन पर आधारित मैथिली फिल्म 'कखन हरब दुःख मोर' हिंदी मे बनि क' तैयार अछि. पहिल बेर अछि जे कोनो मैथिलीक फ़ीचर फ़िल्म हिन्दीमे पुनर्निर्मित क' देखाओल जायत. महाकवि विद्यापति केर व्यक्तित्व आओर कृतित्व प्रारंभहिसं एकटा महत्वपूर्ण विषय रहल अछि. उगना इन्टरटेनमेन्ट बैनरक अधीन निर्मित फ़िल्म 'हे भोलेनाथ' विद्यापति आ उगनाक आध्यात्मिक संबंध पर आधारित अछि. संतोष बादल द्वारा निर्देशित ई फ़िल्म मैथिलीमे ‘कखन हरब दुख मोर' नाम सं लोकप्रियता प्राप्त क' चुकल अछि.
ज्ञात हो जे एखन धरि विद्यापति पर पांचटा फ़िल्म बनि चुकल अछि. पहिलुक फ़िल्म 'विद्यापति' (1937 )क निर्देशक देबकी बोस छलथि. दरभंगा निवासी फ़िल्म निर्देशक प्रह्लाद शर्मा 1964मे एहि नामसं फ़िल्मक निर्माण केने छलथि. फ़िल्ममे संगीत देने छलाह वी बलसारा. ओहि समयक चर्चित अभिनेता भारत भूषण, सिमी ग्रेवाल, कमलजीत, नाज़िमा, बिपिन्न गुप्ता, मुराद आदि अभिनय केने छलाह. मो. रफ़ी, लता मंगेशकर, आरती मुखर्जी, मलय चक्रवर्ती, देशराज, धनंजय भट्टाचार्य आ प्रह्लाद शर्मा जीक सुमधुर आवाज सं सजल गीत सं भरल फ़िल्म छल. फ़ेर बादमे एहि विषय वस्तु कें नव रूपे 'जय बाबा बैद्यनाथ' (1972-1978) मे प्रयोग केने छलथि.
‘कखन हरब दुख मोर' विद्यापतिक जीवन पर आधारित चारिम फ़िल्म अछि. 2005मे प्रदर्शित अहि फ़िल्मक निर्देशन केने छलाह निर्देशक संतोष बादल. अभिनेता फ़ूल सिंह आ संजय रायक सहयोग सं उगना इन्टरटेन्मेन्टक बैनरक अधीन बनल ई फ़िल्म बड्ड चर्चित भेल छल. फ़िल्म मे प्रयुक्त गीत विद्यापतिक अछि. विद्यापतिक जीवन आ हुनक उगना महादेवक संग संबंध पर आधारित अछि फ़िल्म. पांचम विद्यापति फ़िल्म बनल छल उड़िया आ बंगलामे 'जय जगन्नाथ' नामसं, कथा लगभग एकसमान.
ज्ञात हो जे एखन धरि विद्यापति पर पांचटा फ़िल्म बनि चुकल अछि. पहिलुक फ़िल्म 'विद्यापति' (1937 )क निर्देशक देबकी बोस छलथि. दरभंगा निवासी फ़िल्म निर्देशक प्रह्लाद शर्मा 1964मे एहि नामसं फ़िल्मक निर्माण केने छलथि. फ़िल्ममे संगीत देने छलाह वी बलसारा. ओहि समयक चर्चित अभिनेता भारत भूषण, सिमी ग्रेवाल, कमलजीत, नाज़िमा, बिपिन्न गुप्ता, मुराद आदि अभिनय केने छलाह. मो. रफ़ी, लता मंगेशकर, आरती मुखर्जी, मलय चक्रवर्ती, देशराज, धनंजय भट्टाचार्य आ प्रह्लाद शर्मा जीक सुमधुर आवाज सं सजल गीत सं भरल फ़िल्म छल. फ़ेर बादमे एहि विषय वस्तु कें नव रूपे 'जय बाबा बैद्यनाथ' (1972-1978) मे प्रयोग केने छलथि.
‘कखन हरब दुख मोर' विद्यापतिक जीवन पर आधारित चारिम फ़िल्म अछि. 2005मे प्रदर्शित अहि फ़िल्मक निर्देशन केने छलाह निर्देशक संतोष बादल. अभिनेता फ़ूल सिंह आ संजय रायक सहयोग सं उगना इन्टरटेन्मेन्टक बैनरक अधीन बनल ई फ़िल्म बड्ड चर्चित भेल छल. फ़िल्म मे प्रयुक्त गीत विद्यापतिक अछि. विद्यापतिक जीवन आ हुनक उगना महादेवक संग संबंध पर आधारित अछि फ़िल्म. पांचम विद्यापति फ़िल्म बनल छल उड़िया आ बंगलामे 'जय जगन्नाथ' नामसं, कथा लगभग एकसमान.
(Report/Photo : भास्कर झा)


text:
मुख्य पृष्ठ सभटा टैग FARMERS
Tag: FARMERS
संकट में अन्नदाता: कोरोनाक बाद बाढि बहा ल’ गेल किसानक आस,...
रबी मे कोरोना सं झुलसलाक बाद मानसून किसान मे आस जगओने छल। साल बाद आषाढ़ मे एतय बेसि बारिश भेल छल । किसान बेसि क' धनरोपनी सेहो केने छला। फसल लहेनाइ शुरू भेल छल की सावन किसानक आस पर पानि फेर देलक।
लॉकडाउन मे मोदी सरकार देलनि किसान कें उपहार, 14टा फसल...
प्रधानमंत्री नरेंद्र मोदी कें अध्यक्षता मे केंद्रीय मंत्रीमंडल केर बैठक भेल छल. दूसर कार्यकाल कें एक साल पूरा भेलाक बाद ई पहिल कैबिनेट बैठक छल. अहि बैठक मे बहुतरास महत्वपूर्ण फैसला लेल गेल, जाहिमे कठिन दौर सं गुजर रहल MSME सेक्टर केर हालत दुरुस्त करबाक लेल 20 हजार करोड़ लोन कें प्रस्तावक मंजूरी मिलल.
लॉकडाउन मे किसान सभक मदति करत ई ऐप, घर बैसल बेचू...
देश मे कोरोना केर संकटके देखैत 3 मई तक लॉकडाउन लागू अछि। लॉकडाउन सँ किसान सभ बहुत बेसी प्रभावित भेल...